Lezoko Euskararen mahai sektorialaren arautegia | Lezo.eus\nDirulaguntzak kudeatu eta emateko ordenantza (GAO 2018-11-06)\nUdal agiritegiaren erregelamendua (GAO 1998-06-16)\nKirol gaietarako mahaiaren antolaketa eta funtzionamenduaren araudia (GAO 2011-02-07)\nKiroldegiko eta igerilekuetako araudia\nHaurreskolak Partzuergoaren estatutuak (GAO 2005-09-19)\nAltamira auzorako aparkaldi mugatua arautzen duen ordenantza (GAO 2011-10-06)\nTrafikoko araudia (GAO 2008-10-15)\nIbiak (pasabideak) arautzeko ordenantza aldatzea (GAO 2004-08-24)\nBabespeko apartamentuen ordenantza\nTeleasistentziako udal erregelamendua\nLezoko Euskararen mahai sektorialaren arautegia\nTomas Garbizu Lezoko Musika Eskolako barne araudi berria (EBA)\nFesta Batzordearen antolaketa eta funtzionamendurako araudia\nHiri Hondakinak Bildu eta Tratatzeko Udal Ordenantza\nJaietan barrakak jartzeko araudia\nObraren jakinaren gainekoa (obra txikiak)\nPasabideen ordenantza arautzailearen onarpena\nBizileku-erabilerarako eraikinetan dauden etxebizitzen irisgarritasuna sustatzeko ordenantza\nHirigintza lizentziak arautzeko ordenantza\nUdal etxebizitza tasatuen eskatzaileen erregistroaren araudia\nUdal etxebizitza tasatuak arautzen dituen ordenantza\nSalmenta ibiltaria edo azoka txikia arautzeko udal ordenantza\nBide publikoan edo erabilera publikoko eremuetan terrazak eta mahai multzoak jartzea arautzeko udal ordenantza\nUraren kudeaketa arautzen duen ordenantza\nGazte lokalak arautzeko udal ordenantza\nTaxi zerbitzuaren Ordenantza\nUdal hilerriaren erregimena eta funtzionamendua arautzeko Udal Ordenantza\nLezoko udal hilerriaren ordenantza\nOg, 2011-07-21 12:00\nBehin betiko onarpena. Lezoko Udaleko euskararen mahai sektorialaren antolaketa eta funtzionamendu araudia.\nUdalbatzak, 2011ko maiatzaren 18an eginiko osoko bilkuran, hasiera batez onartu du Lezoko Udaleko euskararen mahai sektorialaren antolaketa eta funtzionamendu araudia.\nSistema demokratikoa indartzeko oso garrantzitsua da herritarrek herrigintzan parte-hartzea eta inplikatzea, hau da, herritarrek, alderdi politiko eta erakundeetako arduradunekin batera, herriarekin lotutako gaietan zer esana izan behar dute.\nHorretan laguntzeko beharrezkoa da parte hartzeko prozesuak zabaltzea, hau da, gobernuan edo alderdi politiko batean parte hartu beharrik izan gabe, herritarrek aukera izatea modu independentean euren udaletako erabakietan parte hartzeko edo eragiteko.\nLezoko Udalak, horretaz jabeturik, herritarren parte-hartzea sustatzeko politikak bultzatzearen aldeko erabakia hartu du. Zergatik? Zertarako?\nParte-hartzea herritarren eskubide bat delako, administrazio guztiek irekitasunez bermatu eta sustatu behar dutena. Giza Eskubideen Adierazpen unibertsalak aipatzen du pertsonek eskubidea dutela gai publikoei buruzko erabakietan zuzenean nahiz zeharka parte-hartzeko (21. artikulua).\nSistema demokratikoaren kalitatea hobetzeko. Martxan jarriko diren politikak arrakastatsuak izan daitezen aukera handiagoa izango dugu herritarrekin batera definitu baditugu. Gizartearen ezagutza eta eskaera kontuan hartuta, erabakitako neurriak eraginkorragoak izango dira.\nHerritarrek herriaren parte edo kide direla sentitzeko, gizarte-komunitate edo komunitate politikoaren kide izateko eta sentitzeko behar-beharrezkoa da errealitate kolektibo horiekin konektatzen gaituzten kanalak jarri eta elikatzea\nParte-hartzea administrazio-egitura osoari eragiten dion zeharkako ardatza da, beste zenbaitekin batera: Ingurumena, euskararen normalizazioa, emakume eta gizonen arteko berdintasuna eta kultura arteko aniztasuna.\nParte hartzeko baldintzak ez dira berez ematen, sortu eta sustatu egin behar dira: Informazioa eman behar da, eztabaida sustatu, iritziak jaso, erabakiak hartu eta erabakiak jakinarazi behar zaizkie berriz herritarrei.\nAzken urte hauetan Lezoko Udalak herritarren parte-hartzeko eskubidean sakontzeko aukera estrategikoa egin du. Martxan jarri dituen prozesuak ugariak izan dira: Hirigintza-plana definitzea herritarren parte-hartzearekin, udaleko parte-hartzeko batzordea sortzea, hirigintza-proiektuen inguruko prozesuak, gazteen egoeraren diagnostikoa, batzorde sektorialak (kultura, jaiak, kirola), Lezo Berriro Euskaldun prozesua, herritarren sarea, berdintasun-plana, portuaren inguruko eztabaida Horietan guztietan sektore edo gai horrekin lotutako hainbat herritar, eragile eta elkartek hartu dute parte.\nOndorengo arauak Lezon demokrazioa partehartzailean sakontzen jarraitzeko helburua du euskararen normalizazioaren inguruan.\nLezoko euskararen egoera normalizatzeko ahaleginetan herritarren, herriko erakundeen eta Lezoko Udalaren arteko elkarlanik gabe, ez dago bertan izandako bilakaerarik ulertzerik.\nEuskararen egoera unean une egokitzen joan den neurrian, Udala eta herri ekimenaren arteko lankidetzak aldaketa horiei erantzuteko ahalegina egin du. Horri esker, gaur egun, izaera desberdineko pertsona eta erakundeekin osatutako jardunbide eta egitasmo ugari ditugu.\nKonplexutasun horren erakusgarri da, halaber, Lezoko Udalak egiten duen ahalegin ekonomiko eta logistikoa herritarrek eta herriko erakundeek eskura izan ditzaten behar dituzten baliabideak. Ikuspuntu horretatik, Udalarentzat euskararen aldeko jardueren antolaketak planifikazio gero eta handiagoa eskatzen du.\nEuskararen inguruko ekimenen antolaketak berarekin dakartzan konplexutasuna eta aberastasuna elkarrekin lotzeak, ordea, lanerako prozedura sendo eta argiak eskatzen ditu; bai behar bezala antolatzeko, bai herri ekimenaren parte hartzea errazteko.\nEuskararen aldeko ekimenen antolaketan parte hartzen duten guztien interesak, ahalmenak eta ideiak bideratzen lagunduko duen prozedura eta metodologi argia falta ditugu, hots, Mahai Sektorialaren antolaketa eta funtzionamendu araudia. Ondoren datorren araudiak hutsune hori betetzea du helburu.\nAlor ugari landu nahi dugu herrian diharduten gizarte eragileekin batera, halere hemen mahaiaren helburu nagusia: Euskararen egoera normalizatzeko eragile izaera izango duen Euskararen Mahai Sektoriala.\nEuskararen mahai sektorialak duen konpromisoa euskararen erabilera soziala sustatzeko kontuan hartuta, ekintza hauek euskararen normalizazioa lortzera bideratuak izango dira. Horretarako, antolatutako ekitaldi denetan arreta berezia eskainiko dio euskararen Udal Ordenantzan jasotakoari eta gainerako araudia aintzakotzat hartzen da, besteak beste, alor publikoan zaindu daitezen ondoko hauek:\nPropaganda, oharrak eta publizitatea.\nJarduera bakoitzean, megafonia bidez emandako mezuek, hala nola musika eta abestiek, baldintza hori bera bete beharko dute.\nAldi berean, Lezoko Udalak kudeatzen dituen aurrekontu, diru-laguntzak eta bestelako laguntzak jarraitu beharreko prozedura orokorra arautu nahi duten oinarriak eratzea eta herritarren ekimenak bultzatzea izan daiteke helburu.\nKasu guztietan ekintzen izaerak parte hartzea eta sexuen arteko berdintasuna bermatuko du. Beraz, hau errespetatzen ez duen gizatalde edo honen kontra bideratzen den ekintzarik ez da onartuko.\nEUSKARAREN MAHAI SEKTORIALAREN FUNTZIONAMENDURAKO ARAUDIA\n1. Euskararen mahai sektorialaren hizkuntza.\nEuskararen mahai sektorialaren funtzionamendu hizkuntza euskara izango da.\n2. Mahai sektorialeko partaideak.\nEuskararen mahai sektorialaren lehendakaria, alkatea edo honek izendatutako zinegotzia izango da.\nEuskararen mahai sektorialeko koordinatzaile eta idazkaria, hizkuntz normalizatzailea izango da.\nEuskararen mahai sektorialaren lehendakari funtzioak delegatuak baditu ere, Alkatea.\nUdalan ordezkaritza duen alderdi politiko bakoitzeko ordezkari bat.\nElkarte bakoitzeko ordezkari bat, beti ere aurrez, mahaiak berak jarritako epetan, hizkuntz normalizatzaileari partaide izatearen nahia azalduz gero.\nHerritar oro, beti ere aurrez mahaiak berak jarritako epetan hizkuntza normalizatzaileari partaide izatearen nahia azalduz gero.\nEdonola, gonbidatu moduan nahi duen orok Euskararen mahai sektorialera etortzeko aukera izango du.\n3. Mahai sektorialaren maiztasun egutegia.\nMahai sektorialaren maiztasuna hiru hilerokoa izango da gutxienez.\nUrte hasieran, urte osoko mahai sektorialaren bilera egutegia adostuko da.\nBilera egunak eta ordua euskararen mahai sektorialak berak erabakiko ditu.\nBileren iraupena gehienez ere 2 ordukoa izango da. (salbuespenak salbuespen).\n4. Deialdia egiteko modua.\nDeialdiak lehendakariak egingo ditu. Halere, posible izango da mahai sektorialeko batzuk, partaideen %30(a)k, eskatuz gero, udala deialdia egitera behartzea bi asteren buruan.\nDeialdia eta dokumentazioa, partaideek adierazten duten helbidera bidaliko da e-postaz.\nDeialdiak prentsara ere igorriko dira.\n5. Aholkuak jasotzeko modua.\nBilera bakoitzeko erabakiak euskara teknikariak, hots, mahai sektorialeko idazkariak akta bidez jasoko ditu.\nAldi berean, bilera hasi aurretik, aurreko batzarreko akta ontzat jotzeko eskaera egingo da. Ontzat jotzen bada, onartuko egingo da, bestela zuzenketak egiteko aukera emango da.\nBilerero, bertaratutako guztiek, bilera hasi aurretik deialdiaren orria sinatuko dute.\n6. Aholkuak emateko modua.\nLegeak dionaren arabera, Udal Mahai Sektorialen izaera informatiboa da. Halere, euskararen mahai sektorialean hartzen diren mahaia beraren erabakiak udalak berea egiteko konpromisoa hartzen du.\nBileretan agertzen diren gaien inguruko erabakiak partaideen artean aho-batez hartuko dira. Hauek honela hartzeko modurik ez balego, bozkatu egingo dira eta bertan dauden partaideen artean gehiengo soilez onartuko dira.\n7. Partaideen eskubide eta bete beharrak.\nEuskararen mahai sektorialeko partaideek hainbat eskubide eta betebehar izango dituzte. Besteak beste, honakook:\nMahai Sektorialaren erabakietan parte hartzeko ahalmena.\nAurrekontuen gainean proposamenak egiteko ahalmena izango dute partaideek.\nElkarteek antolatutako ekintza denetan –Euskararen mahai sektorialaren adostasunez– udal azpiegitura elkartearen esku jartzea onartuko da.\nUrtean zehar udalak egiten duen eskaintzaren inguruan, hizkuntzari dagokion gaien inguruan, euskararen mahai sektorialak bere iritzia eta proposamena azaltzeko eskubidea izango du.\nAntolatzen diren ekitaldi denetarako, eskaria udal erregistroan edota euskararen mahai sektorialean egingo da. Beti ere, erregistratzeko beharrezkoak diren datu guztiak ekarriz.\nEskaerak garaiz egin behar dira. Euskararen mahai sektorialak berak urtero markatuko ditu egutegiak.\n8. Diru laguntzak banatzeko modua.\nEuskararen Mahai Sektorialak noizbait dirulaguntza proposamenak egingo balitu, ondorengo arautegiak hartuko lituzke kontuan: Udal Batzarrak, 2006ko abenduaren 7an egindako ohizko bilkuran, behin betikoz onartu zuen dirulaguntzak emateko eta kudeatzeko Ordenantza Arautzailea eta azaroaren 17ko 38/2003 Legean, Dirulaguntzei buruzko Orokorrean eta indarrean dagoena.\n9. Talde eragilea.\nEuskararen mahai sektorialaren funtzionamendua dinamizatzen lagundu dezakeen Talde Eragilea sortzeko ahalmena izango du.\nTalde Eragileko partaideak euskararen mahai sektorialak izendatuko ditu.\nLezo, 2011ko uztailaren 18a.—Alkatea.\nPDF dokumentua105.34 KB


Euskal autoreen lanak itzuli eta AEBetan zabaltzen dihardu Joseba Zulaikak Renoko Unibertsitatean - GARA\nAspaldiko lagunekin berriketan aritu zen Joseba Zulaika itziartarra salmahaiz salmahai. Durangoko Euskal Disko eta Liburu Azokara etorri da Renoko Unibertsitatean (Nevada, AEB) antropologo, historialari eta literatura kritikari talde batekin egin dituen lanak aurkeztera. Aurtengoan, Joxe Migel Barandiaran eta Mitxelenaren obrak itzuli dituzte ingelesera, baita beste saiakera batzuk ere. Obra horiek baina, badute beren ibilbidea Euskal Herritik milaka kilometrora. «Gure asmoa pixkana-pixkanaka hango ikerlari eta graduondoko ikasleek beren tesiak euskal gaiei buruz egin ditzaten bultzatzea da, eta euskal gaiak euskal autoreen bitartez eta euskal gaiak ikertu dituzten egileen bitartez ezagutu ditzatela», azaldu zuen. Joseba Zulaikaren hitzetan, txikia da Center of Basque Studies ikerketa zentroan egiten duten lana, baina «oinarri estrategikoa» daukala iritzi dio. Izan ere, itzultzen dituzten lanak 300 edo 400 liburutegitara zabaltzen dituzte, doan, unibertsitateetako ikasleek euskal autoreen ezagutza eskura izan dezaten.\nIldo horretatik, eta autore klasikoez harago, gaur egungo artisten zabalkundeari garrantzi berezia eman zion Itziarko antropologoak. «Une honetan euskal artistentzako beka sortu nahian ari gara, eta sortu samarra daukagu. Bertako sortzaile bat urtero hara joatea nahi nuke eta hango artistekin harreman sareak eraikitzea», esan zuen Zulaikak.\nLiburuak argitaratu ahala, Euskal Herriko sortzaileek AEBetan aurkezpenak egin ditzaten nahi duela aitortu zuen, hala nola Boisen, San Frantziskon, New Yorken edo beste hiriren batean. Musikariak ere bertara gerturatzea nahiko luke Joseba Zulaikak, baina taldeek «publiko murritza» dutela azaldu zuen, eta horrek arazo gehiago sortzen dituela.


Bide Azpiegituretako eta Mugikortasuneko diputatuaren agerraldiak aste legegilea irekiko du - www.jjggalava.eus\nnull Bide Azpiegituretako eta Mugikortasuneko diputatuaren agerraldiak aste legegilea irekiko du\nBide Azpiegituretako eta Mugikortasuneko diputatuaren agerraldiak aste legegilea irekiko du\n2022 ots. 18\nOstegunean Gizarte Politiketako foru diputatuak ere agerraldia egingo du, eta asteazkenean Ganberak beste osoko bilkura bat egingo du\nArabako legegintza-astea astelehen goizean hasiko da, Bide Azpiegituretako eta Mugikortasuneko batzordearen bilerarekin. 9:00etatik aurrera, Blanca de la Peña arloko foru diputatuak azalduko du ea Arabako Lautadako Koadrilak 2021eko azaroaren 22an onartutako mozioa betetzeko asmorik duen. Mozio horren bidez, Arabako Lautadaren identifikazio-seinaleak eguneratzea eskatzen zitzaion Foru Aldundiari. Beste alde batetik, sailak Zadorrako uholdeak prebenitzeko planaren 3. faseari dagokionez dituen asmoak ere azalduko ditu, bai eta egin beharreko lanen aurrekontua eta kronograma ere.\nForu Ganberan ohikoa denez, bihar asteartean Mahaiaren eta Bozeramaileen Batzordearen asteroko bileren txanda iritsiko da. Bilera horietan, besteak beste, martxoaren 2an, asteazkenean, ospatuko den hurrengo gobernuaren kontroleko osoko bilkuraren gai-zerrenda erabakiko da.\nAsteazkenean legegileak beste osoko bilkura bat egingo du. Horretan, lau mozio eztabaidatuko dira, Arabako Popularrak batzarkide-taldeak Madril eta Euskadi arteko tren-zerbitzuaren gabeziei buruz egindako proposamenetik hasita. Ondoren, EH Bildu eta Elkarrekin Araba (Podemos-Ezker Anitza-Equo) batzarkide taldeen bi ekimen pilatuta eztabaidatuko dira, goi-mailako interes publikoko proiektuak Ingurumen Administrazioaren Legean sartzeari eta Foru Aldundiak egin dezakeen udal-autonomiaren defentsari buruz. Amaitzeko, EH Bilduk Klima Araba 2050 estrategiaren prozesu parte-hartzailea bermatzearen alde egindako proposamena aztertuko du Ganberak.\nOstegunean, Gizarte Ongizateko batzordea bilduko da Arabako Batzar Nagusien egoitzan, lehenik eta behin Emilio Sola arloko foru diputatuaren bi agerraldi hartzeko. Batetik, Indesa 2010 SLko lanpostuen balorazioaren berri emango du, eta, bestetik, Covid-19aren seigarren olatuaren irismena eta GOFEren mendeko zentroetako erabiltzaileengan eta langileengan izandako ondorioak azaltduko ditu. Ondoren, Etxea Josu Elkarteko ordezkariek ere agerraldia egingo dute batzordearen aurrean, etxebizitza komunitarioek DSBE jasotzeko erroldatze-irizpideen aurrean duten egungo egoera azaltzeko. Donemiliaga, Asparrena eta Barrundiako alkateek, berriz, informazioa emango dute Axpuruko Eguneko Arretarako Landa Zentroa abian jartzeko egindako kudeaketen inguruan, eta, azkenik, IFBSko Langileen Batzordeko ordezkariek Foru erakundearen eta haren mendeko foru-zentroen lan-baldintzei buruzko informazioa emango dute.\nAstea amaitzeko, ostiralean Errepideen Foru Sareko ahalmen handiko bideen finantzaketa- eta kudeaketa-sistemari buruzko ponentziaren bilera aurreikusita dago, kanpoko eragileen agerraldien egutegia amaitu ondoren barne-lanari ekiteko.


Silly Symphonies - Wikipedia, entziklopedia askea.\nSilly Symphony letters\nSilly Symphonies (Sinfonia leloak) Walt Disney Productions produzituko film laburren multzoa izan zen. Mickey Mousen laburmetraieletan ez bezala sail honetan ez ziren pertsonai jarrairik agertzen. Donald ahatearen lehenengo agerpena Silly Symphonies sailean izan zen (The Wise Little Hen 1934), baita Plutoren lehen agerpena Mickey gabe (Just Dogs 1932).\nHasierako film laburrek, 1929 eta 1932 urteen artean eginda, ez zuten arrakasta handirik izan, The Skeleton Dance izan ezik. Zinema gehienek ez zituzten pertsonai famaturik agertzen ez ziren marrazkiak igorri nahi eta Silly Symphonies kalitate gutxiko animazioa bezala ikusten zuten. United Artist, Silly Symphonies Mickey Mousekin harremanetan egon ezean banatuko ez zituela azaldu zuen eta honen ondorioz laburmetrail guztien hasieran "Mickey Mouse Silly Symphonies aurkezten ditu" idatzita zeukan irudi bat agertzen zen.\nDisney Dr.Herbert Kalmusek egindako Technicolor prozesu berri baten frogak ikusi zituen, "RG color space" teknika ordezkatuko zuena. 1935ean Disney prozesu berri honen eskubideak emango zizkion hitzarmena sinatu zuen Technicolor-ekin. "Flowers and The Trees" laburmetraia arrakasta handia izan zuen eta "Silly Symphonies" "Mickey Mousen" marrazkien parean jarri zen. Three Little Pigs (1932), The Grasshopper and the Ants (1934), The Tortoise and the Hare (1934), The Country Cousin (1936), The Old Mill (1937), Wynken, Blynken, and Nod (1938), y The UglyDuckling (1939, jatorriz zuri-beltzez eginda zegoena 1931n), Walt Disney-k egindako laburmetrailik famatuenetarikoak dira.\nAnimazioaren munduaren barruan Silly Symphonies pertsonai, prozesu, teknika eta istorio esperimentazioak dira. Berrikuntzen artean koloreekin egindako animazio estilo ezberdinak, animazio metodo errealistagoak, efektu bereziak eta istorio dramatikoagoak aurkitzen ditugu. Animazio laburmetrail hoberenaren Oscar saria 7 aldiz jaso zituzten marrazki bizidun hauek. thumb\nOrriaren azken aldaketa: 23 martxoa 2019, 12:05.


..........::::: https://www.eguzkileire.eus :::::..........\nEgurrezko labean, ama orearekin egindako ogi eta gozo ekologikoak\nleire@eguzkileire.eus - Tel. 620 595 711\nGure lehen gaiak Euska Herrikoak izateko ahaleginean, nekazariei gure beharrak azaltzen dizkiegu eta ahal den neurrian, sortzera bultzatzen ditugu, elkarlanean.\nOgi eta gozogintzan, zerealak dira lehengai nagusiak. Irinak erosi ordez, Euskal Herriko nekazariei zuzenean zerealak erosi eta gure baserriko errotan xehatzen ditugu, behar ditugun irin motak eginez.\nGure elikagaiak ekoizteko erabilitako lehengai guztiak ekologikoak eta ahalik eta bertakoenak dira; hots, Euskal Herrikoak.\nOgi eta gozoak egin aurretik zerealak xehatuz erabilitako irinen erabateko freskotasuna eta kalitatea ziurtatzen dugu.\nOgi guztiak artisau moduan eta ama orearekin egiten ditugu.\nUra osasungarriagoa izateko ahaleginetan, filtratu eta biziberritu egiten dugu. Filtratzeak, urak eduki dezakeen ez-purutasuna kendu eta bizi berritzeak, sorleku edo iturri naturaletatik irteten den uraren ezaugarrien pareko izaten laguntzen dio.\nGesaltza Añanako gatza erabiltzen dugu (Araba). Ehunka urtez gaurdaino modu naturalean ekoitzi den gatz ezaguna, mineraletan aberatsa.\nSalmenta (Azoka, Belardendak, kontsumo taldeak...)\nAhal dugun neurrian zuzeneko salmenta egiten dugu, baita ere, belardendak, kontsumo taldeak, dendak...\nLarunbateroko azoka (Tolosako zerkausia)\n(*) Larunbatero Tolosako azokan (Zerkausian) saltzen dugu\nGure elikagaien ekoizpenean garrantzi handia ematen diogu lehengaiari\nEuskal herriko baserritar eta ekoizleekin zuzeneko tratua dugu, elkarrekin adostu eta hitz egiten ditugu, guztion beharrak, urteko uzta , gora beherak...\nEuskal Herrian ekoitzitako lehengaiak, bertakoak, osasungarriak (Ekologikoak), erabiltzen ditugu, horretan ere ba doa gure ahalegina bertako lehengaiak erabiliz Euskal Herria eraikitzen joatea egunez egun gure ekarpena eginez\nOla auzoa, 2. zenbakia.\nAMEZKETA, Gipuzkoa. Euskal Herria\nGure produktuak >


Ezagutu zeintzuk diren enpresa-arrakastan eragina duten gakoak eta faktoreak.\nZeintzuk dira benetan enpresa-arrakastaren gakoak? ...\n2021/03/25 Ekintzaileak Crowdfunding Bizkaia\nEnpresa-arrakasta definitzea ekintzaile bakoitzaren araberakoa da, batzuentzat urtean diru-kopuru handiak fakturatzea izan daitekeen bitartean, beste batzuentzat astean egun gutxiago lan egitea eta bidaia handiak egiteko adinako irabaziak lortzea izan daiteke. Helburua edozein dela ere, beti enpresa-arrakastaren giltzarri batzuk aipatu daitezke, landu beharreko oinarrizko osagai batzuk, ez baitago horretarako formula magikorik.\nEkintzaileak bere ametsak lortzea du helburu, bere nagusia izatea, bere kabuz zerbait sortzea edo askatasuna izatea, adibide batzuk jartzearren, enpresaren arrakasta zehaztuko dutenak. Amets horietatik abiatuta, hainbat adierazlek neurtzen dute negozioaren arrakasta, eta ikuspegi ekonomikotik balora daitezke, hasierako inbertsioa berreskuratuz eta onurak sortuz, alde batetik onura pertsonalak, ideia bat ateraz eta funtzionatzen duen negozio erreal bilakatuz, eta bestetik onura sozialak, gizarteari etekinak emanez.\nEnpresa-proiektu baten arrakasta-gakoak\nGaur egungoa bezalako merkatu lehiakor batean, garrantzitsua da enpresak berrasmatzea, iraun dezaten. Horretarako, enpresa-proiektu baten arrakastaren hiru gako hartu behar dira kontuan:\nMerkatuak gero eta lehiakorragoak diren heinean, berrikuntzak eta sormenak aukera ematen diete enpresei lehiakortasun-abantailak garatzeko arrakasta lortu ahal izateko. Bertikalki eta horizontalki garatzeak balio-kate lehiakor eta bereizlea sortzea ahalbidetzen du; beraz, proiektu berritzaile baterako, garrantzitsua da erronkak proposatzea, motibatzea, sormena eta parte-hartze aktiboa sustatzea, merkatuaren aldaketei adi egotea eta porrotari beldurra kentzea.\nMalgutasuna aldaketen aurrean\nAldaketetara egokitzea, gerta daitezkeen mehatxuei eta aukerei aurrea hartzea eta enpresaren ahultasunak ulertzea erakundearen malgutasunari laguntzen dioten faktoreak dira. Mehatxuak aukera bihurtzea, aldaketak azkar egiten, funtsezkoa da negozioak aurrera egin dezan.\nZalantzarik gabe, enpresa-arrakasta bezeroen, hauek nola tratatzen diren eta eskaintzen zaizkien produktu eta zerbitzuetan duten konfiantzaren araberakoa da. Bezeroekiko harremanaren kudeaketa, konfiantza hori lortzeko modua, hainbat modutan egin daiteke: marketinaren bidez, bezeroarentzako zerbitzuaren bidez, salmenta-euskarriaren bidez edo laguntza teknikoaren bidez.\nEnpresa-arrakastan eragina duten faktoreak\nEnpresen sorkuntzan adituak direnen arabera, zenbait faktorek dute eragina enpresa-arrakasta lortzeko:\nApalak izan nahiz anbizio handikoak izan, hasiera-hasieratik argi eduki behar dira.\nEkingo zaion jarduera gertutik ezagutzea oso lagungarria den zerbait da edozein negozio berriri ekin aurretik.\nDirua inbertitu eta finantzaketa-aukerak bilatu aurretik, merkatua ezagutu, horren gakoak aztertu eta helburuak erdietsi behar dira.\nMerkatuaren beharrak ikustea\nEnpresa-arrakastan eragina duen faktoreetako bat ase ez dauden merkatuaren beharrak asmatzea da.\nAurkariak aztertzeak arrakasta lortzeko nahitaezko giltzarri bat bilatzen laguntzen du, bereiztea, alegia.\nProduktu edo zerbitzu tradizionalei buelta txikiak ematea, ohiko arazoetarako irtenbide berriak bilatzea edo kanpoko ideiak egokitzea dira aukera berriak aurkitzen lagun dezaketen tekniketako batzuk.\nPentsatutako eta egiaztatutako erabakiak hartzeak ez ditu arriskuak ezabatzen, baina arriskuak murrizten eta minimizatzen laguntzen du.\nLehen ideia egokiena ez izatea gerta daiteke, baina ekintzaileen ezaugarri bat ideia bat aurkitzeko behin eta berriz saiatzea da.\nZalantzarik gabe, arrakastaren funtsezko faktore bat egiten ari den horretan sinestea eta nola egin behar den jakitea da.\nBehin eta berriz saiatzeaz gain, pertsona berritzailea eta ekintzailea ideia berrietara eta ikastera irekita dago, bere buruarengan konfiantza du, epe luzeko ikuspegia du, eta badaki zer ondorio dituen ekintzaile izateak, baina gozatu egiten du.\nNegozioari, berrikuntzari, eta startup-ei buruz gehiago jakin nahi duzu eta Bizkaiko aurrerapen guztien berri izan? Ezagutu askoz gehiago gure blogean.


WOWOW Bi heldulekuko sukaldeko txorrota altzairu herdoilgaitzarekin\nHasiera / Sukaldeko txorrotak / Atera sukaldeko txorrotak / WOWOW Sukaldeko bi kirten txorrota alboko ihinztagailuarekin altzairu herdoilgaitzarekin\ntxorrotak alboko iragazgaitza ditu. Eguneroko garbiketa lanak erraztuz, ziurtasun osoz jar zaitezke, sukaldeko txoriak gure bizitzako berme mugatua babesten dutela jakinda.\nAlboko iragazkia sukaldeko txorrota 23118A4\nAlboko iragazgaitza sukaldeko txorrotak forma, forma eta neurri askotan daude. WOWOW sukaldeko araztarako apaingarri berezi honek lapiko zikinak, zartaginak eta platerak aurrez garbitzeko erabil dezakezun alboko iragazgaitza erabilgarri bat eskaintzen du. Bigarren mailako iragazkia, zalantzarik gabe, zure eguneroko lanak osatzea erraza eta dibertigarria izan daiteke. WOWOW alboko iragazkia sukaldeko txorrotaren alboko hauslearen ondoan jartzen da eta berehala eta erraz ateratzeko prest dago. 60 hazbeteko ur mahuka luzearekin, ikuzteko gunea izugarri zabalduko du. Batez ere, zure sukaldea konketa bikoitzarekin hornituta dagoenean, alboko iragazgaitza oso erabilgarria izan daiteke. Zure sukaldeko konketa toki, elementu edo txoko guztietan WOWOW 'alba iragazgailua sukaldeko txorrota alboko iragazgailura iritsi daiteke.\nAlboko iragazgailua ura hautseztatzeko aukera ematen du isurgailuaren beraren atzeko alboko botoiaren gainean. Aurrez garbitu alboko iragazkia ere erabil dezakezu eskuak garbitzeko edo sukaldeko beste zereginetarako. Alboko iragazgailuaren ur-mahuka txorrota eta bere ur hornidura balbula berezi baten bidez lotuta dago. Konektagailu-balbula honek ura zuzentzen du albo-iragazkia erabiltzen denean. Modu honetan, ur-korronte gogor onena lor dezakezu zure plakak aurrez garbitzeko, bere botererik galdu gabe.\nDiseinatzeko alboetako sprayer sukaldeko txorrota\nWOWOW sukaldeko txorrotagailuaren alboetako hauskailu hori arreta eta ahalegin handiz diseinatu zen. WOWOW diseinatzaileek hainbat funtzio konbinatu nahi zituzten sukaldeko txorroten diseinu dotorea, garaikidea eta, batez ere, lodia izateko. Arku handiko diseinua aukeratu zen, gooseeck deritzonak berehala estilo dotorea ematen baitio sukaldeko txorrotari. Bestalde, bi heldulekuak ausartki diseinatuta daude, WOWOW-en alboko spray-txorrota honi ukitu berezia emateko. Lehenik eta behin, bi helduleku aukeratu ziren albo-iragazlearen sukaldeko txorrotarekin eragin dramatikoa emateko. Bigarrenik, heldulekuek diseinu zakar berezia lortu dute alboko iragazgailuko sukaldeetako txorrotak, zalantzarik gabe, edozein sukaldetako begi harrapatzailea izan dadin.\nWOWOW alboko iragazgailurako txorrotaren akaberazko kromo esklusiboa oso islagarria da. Modu horretan, ispilu itxura duen itxura lortzen da, ia apaintzeko estiloarekin konbinatu litekeena. Altzairu herdoilgaitzezko sukaldeko txorrota alboetako hautagaiak bere itxura industriala egozten dio, iraupen luzea duela erakusten duen alde onarekin. Akabera herdoilgaitza agian zure sukaldeko harraskaren itxura osagarria da. Zure (berria) sukalde-diseinuak ziur aski altxagarri bat lortuko du alboko isurkariarekin.\nLehen mailako alboetako iragazgailua sukaldeko txorrota\nWOWOW nazioartean ezaguna da lehen mailako sukaldeko txorrotak eskaintzeko, prezio merkean. WOWOW-k dirua lortzeko balio onena eskaintzen duela zalantzarik izan dezakezu. A-marka gehienek WOWOW-k bere sukaldeko txorrotengatik kobratzen duenaren prezioa hirukoiztu edo berdindu egiten du, eta kalitatea, zalantzarik gabe, A marka horietako batzuk baino txikiagoa da. Zintzotasunez esan genezake gure kalitatea A markako hainbat baino hobea dela. Hori behin eta berriro frogatzen dugu.\nDiruaren balioan konfiantza dugulako, 5 urteko bermea eskaintzen diogu. Zure alboko hauskailua txorrotak puntu batean hondatuko balira, WOWOW pozik jarriko litzateke berriarekin. Inolako arazorik gabe. Hornitzaile gehienek, A markako batzuek ere, 1 urteko berme aldia eskaintzen dizute, industria estandar horretatik harago joan beharko genukeela uste dugu. 2 edo 3 urteren buruan zure alboetako iragazgaiko txorrota kaltetuta egongo balitz, ez dugu uste bidezkoa izango litzatekeela horren arriskua. Alboko iragazgailurako sukaldeko txorrotak, zalantzarik gabe, gutxienez 5 urte iraun beharko lituzke, eta WOWOW enpresan gure erantzukizuna hartzen dugu.\nAltzairu herdoilgaitzezko alboetako sprayer sukaldeko txorrota\nAlboetako ihinztagailuko sukaldeko txorrota maila altuko materialez egina zegoen. Berehala nabarituko duzu alboko ihinztagailuko sukaldeko txorrota eskuetan duzula. Pisua ikusgarria da ia 50 oz eta erabilitako materialen kalitatea agerian uzten du. Sukaldeko txorrota merke gehienek arin pisatuko luketenez, materialen gutxieneko erabilera edo metalezko materialen faltagatik, WOWOW harro dago erabiltzen diren goi mailako materialez. Letoizko lokailuak, altzairu herdoilgaitzezko osagaia eta errendimendu handiko balbulak eta heldulekuak. Ikusten duzunean kalitatea nabaritzen duzu, eta WOWOW-en sukaldeko txorrota albokoarekin ez da desberdina izango.\nPisuaz gain, sukaldeko txorrota alboko ihinztagailu honen funtzio desberdinak erabiltzeak sukaldeko ekipamendu honen kalitatea ere agerian uzten du. Nola heldulekuak ondo dabiltzan marruskadurarik edo erreakziorik gabe adibidez. Aldeko alboko ihinztagailuaren ur-mahuka erabiltzeko leuntasuna, eta jatorrizko kokapenera nola atzera egiten duen. Baita zein erraza den aurrez garbitu den alboko ihinztagailu hori altzairu herdoilgaitzezko botoiarekin maneiatzea. Guztiak, zalantzarik gabeko kalitate hutsarekin bat egiten du.\nInstalazio erraza alboko sprayed sukaldeko txorrota\nAlboko ihinztagailuko sukaldeko txorrota oso erraza da instalatzen. Instalazio osoko kitarekin batera, alboko ihinztagailuko sukaldeko txorrota ordu erdian instalatu dezakezu. Eta iturgin garestirik ere ez zenuke beharko. Argibide argiek alboko ihinztagailuko sukaldeko txorrota zuk zeuk instalatzea posible da, tresna konplikaturik erabili gabe. Artelan bikain hau zure sukaldean instalatzeko ekipamendu guztia dator.\nWOWOWek gero eta nazioarteko bezero gehiago dituenez, beste txorrota bat behar dutenean WOWOW-era itzultzen jarraitzen dute, 90 eguneko dirua itzultzeko bermea ere ematen dizugu. Arriskurik gabeko 5 urteko bermea izateaz gain, zure dirua ere itzuliko duzu, sukaldeko txorrota alboko ihinztagailu honekin lortzen duzun diruaren balioarekin harrituko ez balitz. Dirua itzultzea lortuko duzu galderarik egin gabe. Gure esperientziak ez duela beharrezkoa izango esaten digu, baina bizitza osorako beste bezero bat izango zaitugu WOWOWen!\nHormetan isuritako sukaldeko txorrotak dituen abantailak:\n• Edozein sukaldari wow faktorea ematen dio\n• Aurrez garbitu aurrez aurre\n• Diseinu dotorea eta lodia\n• Ustiapen heldulekuak\n• Brotxaturiko nikel akabera dotorea\n• Garbiketa erraza eta mantentze erraza\n• 5 urteko bermea\nSKU: 23118A4 Kategoriak: Sukaldeko txorrotak, Atera sukaldeko txorrotak Tags: Brushed Nickel, Bereizteko heldulekua, Alboko spray


naiz: agenda - Juan Gorritiren ‘Araitz bailaratik Iruñeko Ziudadelara’\n24/02/2020 - 29/03/2020\nJuan Gorritiren erakusketa Ziudadelako Labean hasi da eta lorategira zabaltzen da. Barruan 6 metroko diametroko cromlech–a. Berdegunean ehun bat piezaz osatutako beste cromlech bat, tamaina handiko totem pare bat, sorgin eta pertsonaien taldea osatzen duten zortzi eskultura eta haren behi urdina aurki daitezke, bost metro eta 2.000 kilo dituena.\nGorritik berak esan duenez, obren sorkuntzan lurrak, euriak, suak eta denborak ere esku hartu dute, berak ‘Art-Denbora’ deitzen duenaren bidez. Labean jarri du ondoko lorategiraino hedatzen den bere cromlech berezi horietako bat. Erakusketa Ziudadelan izango da ikusgai datorren martxoaren 29ra arte.\nLabearen barruan 6 metroko diametroko cromlech bat paratu du, 50 eta 180 zentimetrora bitarte dituzten piezek osatua. Gunea zaindua, lasaia, bildua eta isila denez, obra ikustera bertaratzen direnei haien pentsamendurik barnekoenetara eramateko aukera eskainiko diela pentsatu du, eta horrek hartaratuta erabaki du obra hor kokatzea.\nBigarren cromlecha kanpoaldean instalatu da. Barrukoa baino handiagoa da, 10 metroko diametroa eta egur paregabe eta ezberdinetako ia ehun pieza ditu eta osotasunaren oreka ematen du aditzera. Bestea bezala «gure arbasoek duela milaka urte hasitako lanaren jarraipena da, guztiok elkartzen gaituen zirkulu bat».\nBehi urdina guztiaren lekuko ageri da, bi enbor handiren gainean atseden hartzen. Artistak infinituaren kolorez margotu du behia, «haren haurtzaroko oroitzapenak jasotzen dituen urdinez, denboraren atzaparrei ihes eginez, maite duen askatasunarekin bat egiteko».


Erronka – WOP Challenge\nKirol-abentura honek bi erronka hartzen ditu barne\nErronka taldeka, derrigor mistoak diren taldeekin (gutxienez, gizon bat eta emakume bat talde bakoitzean). Erreleboz egingo den abentura da hau: 226 km ibili beharko dira, Bilbotik aterata eta Bizkaiko toki adierazgarrienak zeharkatuz (Urkiolako Parke Naturala, Urdaibaiko Biosfera Erreserba, Gaztelugatxeko Doniene, Gernikako Batzarretxea, Omako Basoa, Matxitxako lurmuturra, Algortako Portu Zaharra, Zubi Zintzilikaria…). Ibilbide zoragarri honetan, gainera, sei etapa gauez egingo dira.\nGehienez 12 pertsonetako taldeentzako desafioa da hau. Talde horiek erronkaren 19 etapa egin beharko dituzte.\nGainera proban parte hartzen duten talde guztien arteko erronka: neuroendekapenezko gaixotasunen aurka borrokatzeko minutuak sortu WOP Fundazioaren bidez, WOP Challenge Bilbao antolatzen duen erakundea. Talde bakoitzak, hori egiten duenean, denbora-sariak jasoko ditu amaierako sailkapenean.\nInformazio gehiago lor dezakezu probaren Erregelamenduko 4. artikuluan.


Hitz gakoen bidez / Mots clés : arbelbide\nXipriren sorginak egiazkoak dira ! (2/2)\nAfrikan apez gisa urte zonbait aritu izan da Xipri Arbelbide. Han sorginak eta sorginkeri istoriak ezagutu eta bizi izan ditu. Euskal Herrian ere sorginkeria ainitz aipatzen bait da, Xiprik berak ikusi duenarekin "Sorginak" liburua idatzi du. Erreportai huntan, istorio zonbait kondatzen dauzkigu.\nMusika: Elaudi, "Gizonak balaki" diskatik.\nXipriren sorginak egiazkoak dira ! (1/2)\nIraupena / Durée : 15:31\nBaigurako lur xurien azken langilea …\nBa al zenekien Baigura mendian "harri xuria" (kaolin) ateratzen zela joan den mendean? Atera ondoren, portzelana egiteko Nafarroa edo atzerrirat bidaltzen zen "harri xuria". 50 hamarkadan hasi ta aktibitatea bukatuarte lan hortan izan den Jean Pierre Sorhuetekin solastatu gira (eskerrak hitzorduaren antolatzailea eta galdera egilea den Xipri Arbelbideri).\nBa al zenekien Baigura mendian « harri xuria » (kaolin) ateratzen zela joan den mendean ? Atera ondoren, portzelana egiteko Nafarroa edo atzerrirat bidaltzen zen « harri xuria ». 50 hamarkadan hasi ta aktibitatea bukatuarte lan hortan izan den Jean Pierre Sorhuetekin solastatu gira (eskerrak hitzorduaren antolatzailea eta galdera egilea den Xipri Arbelbideri).\nXipriren bizia eta esperientziak : Gizarte analisia (3/3).\nAfrikan misionarioa, Argelian soldadu, apez, irratilari eta Euskal Herriaren ezagule amorratua, Xipri Arbelbidek bere bizia eta bere esperientziak kondatzen dizkigu. Bigarren partea: Gizarte analisia (3/3).\nXipriren bizia eta esperientziak : Argelia ta buelta (2/3).\nAfrikan misionarioa, Argelian soldadu, apez, irratilari eta Euskal Herriaren ezagule amorratua, Xipri Arbelbidek bere bizia eta bere esperientziak kondatzen dizkigu. Bigarren partea: Argelia ta buelta (2/3).\nXipriren bizia eta esperientziak (1/3).\nAfrikan misionarioa, Argelian soldadu, apez, irratilari eta Euskal Herriaren ezagule amorratua, Xipri Arbelbidek bere bizia eta bere esperientziak kondatzen dizkigu. Lehen partea: gaztaroa eta Afrika (1/3).\nAfrikan apez gisa urte zonbait aritu izan da Xipri Arbelbide. Han sorginak eta sorginkeri istoriak ezagutu eta bizi izan ditu. Euskal Herrian ere sorginkeria ainitz aipatzen bait da, Xiprik berak ikusi duenarekin "Sorginak" liburua idatzi du. Erreportai huntan, istorio zonbait kondatzen dauzkigu. Bigarren...\nAfrikan apez gisa urte zonbait aritu izan da Xipri Arbelbide. Han sorginak eta sorginkeri istoriak ezagutu eta bizi izan ditu. Euskal Herrian ere sorginkeria ainitz aipatzen bait da, Xiprik berak ikusi duenarekin "Sorginak" liburua idatzi du. Erreportai huntan, istorio zonbait kondatzen dauzkigu. Musika:...\nBa al zenekien Baigura mendian "harri xuria" (kaolin) ateratzen zela joan den mendean? Atera ondoren, portzelana egiteko Nafarroa edo atzerrirat bidaltzen zen "harri xuria". 50 hamarkadan hasi ta aktibitatea bukatuarte lan hortan izan den Jean Pierre Sorhuetekin solastatu gira (eskerrak hitzorduaren...\nBa al zenekien Baigura mendian « harri xuria » (kaolin) ateratzen zela joan den mendean ? Atera ondoren, portzelana egiteko Nafarroa edo atzerrirat bidaltzen zen « harri xuria ». 50 hamarkadan hasi ta aktibitatea bukatuarte lan hortan izan den Jean Pierre Sorhuetekin solastatu gira (eskerrak hitzorduaren...\nAfrikan misionarioa, Argelian soldadu, apez, irratilari eta Euskal Herriaren ezagule amorratua, Xipri Arbelbidek bere bizia eta bere esperientziak kondatzen dizkigu. Bigarren partea: Gizarte analisia (3/3). Musika: Franz Liszt "Rêve d’amour" Jatorria / source: Radiokultura\nAfrikan misionarioa, Argelian soldadu, apez, irratilari eta Euskal Herriaren ezagule amorratua, Xipri Arbelbidek bere bizia eta bere esperientziak kondatzen dizkigu. Bigarren partea: Argelia ta buelta (2/3). Musika: Franz Liszt "Rêve d’amour" Jatorria / source: Radiokultura\nAfrikan misionarioa, Argelian soldadu, apez, irratilari eta Euskal Herriaren ezagule amorratua, Xipri Arbelbidek bere bizia eta bere esperientziak kondatzen dizkigu. Lehen partea: gaztaroa eta Afrika (1/3). Musika: Franz Liszt "Rêve d’amour" Jatorria / source: Radiokultura


Zer dakigu minbiziaz? Minbiziaren markak - Zientzia Kaiera\nZer dakigu minbiziaz? Artikulu-sortan, minbizia bere konplexutasunean aztertuko dugu hainbat ikuspuntutatik. Lehenengo, minbiziaren ezaugarri orokorrak deskribatuko ditugu. Gero minbizi ama-zelulen inguruan arituko gara. Hurrengo ataletan tumorearen mikroingurunean aurki ditzakegun zelula ezberdinen biologia deskribatuko dugu. Bukatzeko, tumoreen heterogeneotasuna aztertuko dugu, eboluzioaren zein ekologiaren ikuspuntutik.\n1. irudia: Egun, minbizia gaixotasun hedatuenetariko bat da herrialde garatuetan.\nMinbizia da herrialde garatuetan gaixotasunek eragindako heriotzen bigarren kausa. Adierazle demografiko guztiek aditzera ematen dute gero eta zaharrago bilakatzen ari dela gure gizartea, eta minbizia zahartze prozesuari estuki lotuta dagoenez, urtero kasu berri gehiago diagnostikatzen dira. Hala ere, intzidentziak gora egin arren, minbizidun gaixoen biziraupena bakoitzean luzeagoa da. Honek esan nahi du aurrerapauso garrantzitsuak egiten ari direla gaixotasunaren ezagutzan. Baina, era berean, ikerketek eta tratamendu berrien agerpenak ageri-agerian jartzen dute minbiziaren konplexutasuna.\nUgariak eta anitzak dira ehun talde edo zelula talde normal batetik minbizi zelulak sortu eta tumore txar honen garapenean zehar emandako prozesu biologiko eta molekularrak. Minbizia oso gaixotasun heterogeneoa da, ez baitaude minbizi berdin bi. Baina hau horrela izanda ere, badira minbiziek bere bilakaeran zehar eskuratzen dituzten ezaugarri komun batzuk, Douglas Hanahan eta Robert Weinberg-ek Cell aldizkari ospetsuan “Minbiziaren Markak” (“Hallmarks of Cancer”) bezala definitu zituztenak (2. Irudia).\n2. irudia: Minbiziaren Markak. Adarretan minbizi zelulek eskuratzen dituzten ezaugarriak edo markak ditugu. Sustraietan marka edo ezaugarri hauek ahalbidetzen dituzten fenomeno biologikoak. (Argazkia: Gorka Larrinaga, Iker Badiola eta José Ignacio López)\nGure ehunetako zelulen hazkundeak eta garapenak hainbat kontrol fisiologiko ditu prozesuak era egokian gerta daitezen. Zelulak maila edo intentsitate ezberdinetan banatzen dira mitosia izeneko prozesu batean, baina banaketa hauen kopurua mugatua da, belaunaldiz belaunaldi zelulen egitura eta funtzioa asaldatu egiten baita, seneszentzia izeneko prozesuan. Zahartzen doazen zelula hauek banatzeari uzten diote eta hil egiten dira. Gainera, zelulen hazkunde eta garapen anormala ekiditeko, gure zeluletan badago apoptosi izeneko programa antzeko bat, buru-hiltzea eragiteko prozesuak abian jartzen dituena.\nZelulen banatze eta hazkunde honen kontrola gure geneek ez ezik zelularen inguruan jariatutako substantzia ezberdinek ere egiten dute, hazkundea eta banaketa estimulatu edo inhibitzen dituzten mezulari kimiko ezberdinak daudelarik.\nMinbizi-zelulek kontrol mekanismo hauek galdu edo eten egiten dituzte. Alde batetik, mugagabeki erreplikatzeko gaitasuna eskuratzen dute, eta hilezinak bilakatzen dira. Bestetik, zelula-heriotza programatutik, hau da, apoptositik ihes egin dezakete. Honez gain, euren hazkundea estimulatuko duten seinaleak sustatu eta, era berean, seinale inhibitzaileetatik ihes egiteko gaitasuna daukate.\nTumorea hazi ahala, mantenugai ezberdinen eskaria handitu egiten da, baita hondakin metabolikoak kanporatzeko beharrizana ere. Horretarako, ezinbestez sortu behar dira mantenugaiak eta metabolitoak garraiatuko dituzten odol-hodi berriak. Gure ehun helduetan, baldintza fisiologiko arruntetan, angiogenesia egoera gutxitan aktibatzen da, zaurien sendatze prozesuetan. Ordea, tumore zelulak angiogenesia induzitzeko gaitasuna daukate, eta horrela odol-hodi berrien ekoizpena tumorearen hazkundera egokitzen dute. Minbizi-zelulek prozesu hau estimulatzen duten seinaleak sustatu eta seinale inhibitzaileak mugatzeko gaitasuna eskuratzen dute.\nBaina gaixoaren pronostikoa nabarmen baldintzatzen duen minbiziaren marka inguruko ehunak inbaditu eta metastasia aktibatzeko gaitasuna da. Minbizi-zelulek plastikotasun handia daukate, euren egituran aldaketa nabarmenak izan ditzaketelarik. Epitelio-mesenkima trantsizioa (EMT) izeneko prozesu konplexu bati esker, zelula hauek lehen mailako tumoreari (euren “sorterriari”) lotuta mantentzen dituzten “aingurak” jaso eta mugikortasuna eskuratzen dute. Horrela, inguruko ehunak inbaditu eta odol-hodi eta hodi-linfatikoetara sartzeko gai dira, bidai luzea eginez eta gorputzeko beste organo eta ehunetara helduz. Organo berri hauetan kolonizazioa gauzatzeko hainbat prozesu gertatu behar dira eta urteak luza daiteke kontua. Hauen artean bat mesenkima-epitelio trantsizioa da (MET), alegia EMT-aren alderantzizko prozesua. Fenomeno honen bitartez, minbizi-zelulek mugikortasuna galtzen dute, berriro aingurak botatzen dituzte, eta inguru berri batean sustraitu eta hazi egiten dira.\n3. irudia: Minbizia gaixotasun konplexua eta heterogeneoa da. Horren adierazle dira azken urteotan ikerketek hartutako ikerlerro anitzak.\nMugagabeki erreplikatu eta ehunak inbaditzen doazen minbizi-zelulen energia-beharrizanak handiak dira. Beharrizan hauek asetzeko, angiogenesia sustatzeaz gain, metabolismo energetikoa birprogramatzen dute tumore-zelulek. Adibidez, tumore txar askotan glukosaren harmena nabarmenki handitzen da, energia lortzeko bere metabolismoa (glukolisia) eta hartzidura gailentzen baitira beste bide metabolikoekiko. Glukosaren harmena hobetzeko, minbizi-zelulen mintzetan zelula normaletan baino askoz garraiatzaile gehiago aurki daitezke mantenugai honen barneratzea errazteko. Fenomeno hau tumore batzuetan hain garrantzitsua delarik, gaur egun, tomografiaren bitartez irudizko diagnostikoa egiteko glukosaren antzeko molekula sintetikoak (erradioaktiboki markatuak) erabiltzen dira. Bai lehen mailako tumorean, bai metastasietan zelulek markatzaile erradioaktibo hau kantitate handiagotan hartzen dute eta, ondorioz, ondo ikus daitezke.\nEtengabe banatzen doazen minbizi-zelulen ezegonkortasun genomikoa eta mutazio kopurua zelula normalena baino askoz handiagoa da. Honela, tumorearen garapenean zehar minbizi zelula talde edo klon ezberdinak bereizten doaz eta euren artean konpetentzia bat eratzen da, batzuk besteak baino hobeto egokitzen direlarik ingurune horretara. Mutazioen ondorioz klon batzuek banan-banan eskuratzen dituzte goian azaldu ditugun ezaugarri edo marka ezberdinak.\nGainera, mutazio batzuek minbiziaren tratamendu askorekiko erresistente bilakatzen dituzte zelula hauek. Beraz ezegonkortasun genomikoa eta mutazioak minbiziaren ezaugarrien oinarrian egoteaz gain, bere agresibitatearen eragile ere badira.\nBaina tumore batean bakarrik dira protagonistak minbizi-zelulak? Zalantzarik gabe ez. Tumorearen mikroinguruan hainbat zelula ezberdin daude eta tumore-zelulekin izandako elkarrekintzak nabarmen baldintzatzen du minbiziaren bilakaera. Horregatik, azkeneko urteotan tumorearen mikroinguruaren ikerketa hainbat ikertalderentzako lerro estrategikoa bilakatu da.\nAdibidez, minbiziaren diagnostikoa egiten duten patologoek aspaldidanik ikusi dute tumoreetan gure babes-zelula ezberdinak aurki daitezkeela. Horrela, esan izan da mikroinguru horretan tumore zelulei erasotzea dela leukozito, makrofago eta linfozitoen betebeharra. Baina, paradoxikoa dirudien arren, gaur egun badakigu tumorean sorturiko hanturak ekintza protumoralak ere izan ditzakeela eta onartu da ezegonkortasun genomikoa bezala, hantura ere minbiziaren ezaugarrien eragilea dela. Handitutako ehunean angiogenesia, hazkuntza zelularra, mutazio genikoak eta abarreko fenomenoak eragin ditzaketen mezulari kimikoak askatzen dira eta tumore-zelulek euren alde erabil dezakete askapen hau. Gainera, mutazio genetikoei esker, minbizi-zelulek immunitate-sistemaren suntsitzeari ihes egiteko gaitasuna ere eskuratzen dute (hurrengo artikulu batean azalduko dugun bezala).\nBeraz, minbiziaren ikerketek aurrera egin ahala, gaixotasun oso konplexu bat dugula berretsi baino ez dugu egiten. Aurrerantzean ere, seguruenik, ezaugarri berriak aurkituko dira. Marka hauek ondo definitzea oso garrantzitsua izango da diagnostiko eta tratamendu bide berriak zabaltzeko. Bere ezaugarri ezberdinetan oinarritutako tratamenduak sortuz, eta baita ere hain heterogeneoa den gaixotasun honen aurrean ahalik eta tratamendu espezifiko edo zuzenenak lortuz, minbizia alderdi ezberdinetatik erasotzea erraztuko da.\nHanahan D, Weinberg RA. The hallmarks of cancer. Cell, 2000; 100: 57-60.\nHanahan D, Weinberg RA. The hallmarks of cancer: The next generation. Cell, 2011; 144: 646-674.\nFouad YA, Aanei C. Revisiting the hallmarks of cancer. Am J Cancer Res 2017; 7:1016-36.\nArgitalpen-data: 2018/02/20 · Atala: Dibulgazioa, Kolaborazioak\n[…] Zer dakigu minbiziaz? Minbiziaren markak artikuluan minbiziaren ezaugarri orokorrak deskribatu dituzte. Minbizi-zelulek mugarik gabe erreplikatzeko gaitasuna eskuratzen dute eta hilezinak bilakatzen dira. Horrez gain ehunak inbaditu eta metastasia aktibatzeko gaitasuna dute. Horrek guztiak energia eskatzen du, jakina. Horrela, beharrizan […]\n[…] Zer dakigu minbiziaz? Minbiziaren markak. […]\nMinbizia: zauri sendaezina – Zientzia Kaiera\n1 maiatza, 2018\n[…] hauek ere hainbat mezulari kimiko jariatzen dituzte TMra eta horrek minbiziari beste ezaugarri edo markak eskuratzen laguntzen dio. Adibidez, tumore-zelulen ugalketa sustatu, apoptosia ekidin eta odol-hodi […]\nTumorearen mikroingurunean ezkutaketan jolasten – Zientzia Kaiera\nTumore barneko heterogeneotasuna. Sarrera – Zientzia Kaiera\nArgiak zuzendutako tratamendu alternatiboa minbiziaren kontra – Zientzia Kaiera\n[…] metodo terapeutiko berriak eta eraginkorragoak bilatzea erronka erakargarria eta beharrezkoa da. Minbiziak ardura nabarmena sortzen du biztanlerian, izan ere heriotza kausa ohargarrienetarikoa da mundu […]\nKutsatzen diren minbiziak – Zientzia Kaiera\n[…] mutazio gehigarrien ondorioz, zelula horiek aska daitezke eta zabaldu odol- hodietan zehar. Hala, tumoreak gorputzeko beste atal batzuetara hel daitezke. Baina, beti ere, hori guztia indibiduo beraren […]\nKonposatu organometalikoak terapia fotodinamikorako – Zientzia Kaiera\n[…] inguruan. Zentzu honetan, terapia fotodinamikoa estrategia erakargarria dirudi, argia dela medio tumore-zelulak era hautakorrean hiltzeko bidea izan […]


Arrasaten Kulturate Akustikoa, irailaren 3tik 12ra - bizkaie.biz\nArrasaten Kulturate Akustikoa, irailaren 3tik 12ra\nBizkaie! 2021-09-03 08:15 Musikea\nGaur, hilak 3, Copernicus Dreams taldeak ekingo deutso.\nCopernicus Dreams | Ikusi handiago | Argazki originala\nIrailaren lehen bi asteburuetan, egubakotxetik domekara, danetara 6 kontzertu eskainiko ditue aitatu zikloan: Copernicus Dreams, Hatxe, Maite Larburu, Eneritz Furyak, Sonlosgrillos eta Buffalo Feat Nacho Soto. Sarrerak kontzertuan bertan eskuratu ahal izango dira.\nDagoeneko uda sasoian bete-betean gagozan honetan, Arrasateko Udalak XIII. Kulturate Akustikoa programea gehitu deutso udako kultura zein turismo eskaintzeari.\nMusika ziklo hori irailaren 3tik 12ra bitartean egingo da eta 6 artista eta talde batuko ditu; kontzertuak hilaren lehen bi asteburuetan eskainiko dira, egubakotxean, zapatuan eta domekan eta sarrerak kontzertuan bertan eskuratu ahal izango dira.\nKontzertuak Kulturateko Areto Nagusian egingo dira, danak 20:00etan eta urte barruan atontzen diran gainerako musika zein kultura egitarauek bezela, helburu dabe herriko kultura eskaintzea zabaltzea eta kulturea bera sustatzea, kultura eragileen lana balioan jarriz eta indartuz.\nEra berean, Kulturate Akustikoa musika zikloak, udea agurtzeko aukera parebakoa eskainiko deutse ikusleei. Ondorengoak dira XIII. edizino honetan Arrasaten izango diran artista eta talde gonbidatuak:\nIrailaren 3an, egubakotxean edo barikuan: Copernicus Dreams.\nIrailaren 4an, zapatuan: Hatxe.\nIrailaren 5ean, domekan: Maite Larburu.\nIrailaren 10ean, barikuan: Eneritz Furyak.\nIrailaren 11n, zapatuan: Sonlosgrillos.\nIrailaren 12an, domekan: Buffalo feat. Nacho Soto.


barren.eus - Morkaikoren mendi emanaldi zikloa azaroaren 7an hasiko da\nProposamen “orekatu” eta “osoa” prestatzen saiatu direla azaldu dute mendi taldeko kideek. “Espero dugu herritarren gustukoa izatea eta mendi ekintza desberdinez gozatzera hurbildutzea jendea", esan dute. Inazio Bereziartua musika eskolako auditoriumean izango dira emanaldiak, 21:00etan; eta, Herriko Antzokian emango dituzte film laburrak.\n• Aizkorriko kanalak, azaroaren 7an\nXabi Smithy Mujikak emango duen hitzaldiarekin hasiko da aurtengo zikloa, azaroaren 7an. Mendizalea, erizaina eta blogaria da Smithy ordiziarra. Aizkorriko kanalak: alpinismoa Goierriko bihotzean izenburua duen hitzaldia emango du Elgoibarren, eta Gipuzkoako mendirik garaienak dituen kanaletan eginiko eskaladei buruz berba egingo du. Goierrin duten “altxor” hori ezagutzera ematea da bere asmoa.\n• Kanadan eskiatzen\nKanadara eramango gaitu zikloko bigarren hitzaldiak, azaroaren 14an: Expect the Unexpected: mendi-eskia Kanadan izeneko ikus-entzunezkoa aurkeztera etorriko da Ane Hernani elorrioarra. Duela bi urte, beste hiru lagunekin batera Kanadara egindako “ametsetako” bidaiako bizipenak jasotzen ditu Expect the unexpected ikus-entzunezkoan. Mendi eskia maite duten mendizaleek helikopteroz bakarrik joan daitezkeen parajetan ibili ziren Kanadan. Elur-jausi ikaragarri baten lekuko ere izan ziren eta birala egin zen bideo batean grabatu zuten. Handik sortu zitzaien ikus-entzunezkoa egiteko ideia.\nAzaroaren 21ean emango dute zikloko hirugarren emanaldia: Appalachian National Scenic Trail izenekoa. Jon Galdosek eginiko lana da. Amerikako Estatu Batuetako parke nazional ugari eta hamalau estatu zeharkatzen dituen 3.523 kilometroko ibilbidea egin zuen Jon Galdosek bost hilabetean, eta hango bizipenak azalduko ditu.\n• Film laburrak Herriko Antzokian\nAzaroaren 22an Bilboko Mendi Film Festibaleko (BMFF) Mendi Tour ekitaldia Elgoibarrera etorriko da berriro ere, azken edizioko bost film labur emango dituzte Herriko Antzokian, 21:30ean hasita.\n• Shipton Spire, Karakorumeko sugarra\nEkaitz Maizen hitzaldiarekin amaituko da zikloa azaroaren 28an. Eskiatzaile eta alpinista etxauriarrak Karakorumen egindako espedizioaz berba egingo du Shipton Spire, Karakorumeko sugarra izeneko saioan, Shipton Spire (5852 m) mendia igotzeko egindako espedizioaren berri, hain zuzen ere.


kritiken hemeroteka » Hiritartasunean haztaka\n« Hautsalditik lupetzok | Poetaren itsasoa »\nHerria, hiria, nazioa. Zibilismoaren sustraiak / Xabier Arregi / Pamiela, 2006\nHiritartasunean haztaka Iratxe Retolaza / Berria, 2006-07-23\nXabier Arregik gaur-gaurko gogoetagaiari heldu dio argitaratu berri duen saioan: Herria, hiria, nazioa. Zibilismoaren sustraiak. Izenburuak zabalduriko leloaren harira korapilaturiko herritartasuna(k), hiritartasuna(k) eta naziotasuna(k) dira saiakera honetan askatu, edo beste nolabait katramilatu nahi direnak. Horretarako, Xabier Arregik liburu honetan Greziatik gaur egunera arteko ibilaldi eta solasaldia egitera gonbidatu egiten du irakurlea, eta nire ustean, euskal saiakeran oso ohikoak ez diren bidezidorrak zeharkatzeko gonbidapena luzatu. Gaur egunera arteko ibilalditxo hau egiteko hainbat filosofo eta idazleren esanak eta testuak abiaburutzat hartu ditu filosofo oñatiarrak: besteak beste, Aristoteles, Hobbes, Rousseau, Kant. Filosofo hauek sorturiko eta hedaturiko ikuspuntuetan haztaka gaur egunera heldu zaizkigun herria, hiria eta nazioaren tasunak azalaraztea du helburu. Hau da, herritartasun, hiritartasun eta naziotasunaren inguruan zabaldu den kontzeptu estu eta homogeneoaren zuztarrak agerian uztea. Diskurtso politikoaren hiztegiak gizartearen diskurtso oro blaitzera jotzen duen euskal gizartean (eta baita garaikideak zaizkigun beste hainbat eta hainbat gizartetan, noski) halako berrirakurketa eta kokapenek garrantzia berezia hartzen dute. Bestalde, ezin uka, gizarte zibila eta zibilismoa moduko hitzak euskal diskurtsoak nahikoa berriki bereganatu dituela, eta hartara, ezin aproposagoa deritzogu mailegatu berri diren kontzeptu hauen (berr)irakurketa proposatzeari, mailegatze antzuetan gal ez gaitezen. Filosofo oñatiarraren liburu honetan kontzeptu horien zuztarren berri ematearekin batera, zuztar berriak eraikitzeko premia ere helarazten da, hau da, herritartasun, hiritartasun eta naziotasunaren ikuspegi berria eraiki eta sortzeko beharra. Honela, saioaren amaiera aldera, hiritartasun unibertsal eta baztertzailearen aldean, herritartasun biltzailea izendaturiko eredua aldarrikatuko da, eraikitzeke dagoena, eta naziotasun berri baten aldarria egingo duena.\nSaio hau irakurtzen ari nintzela, ezinezkoa izan zait Joxe Azurmendiren marmarra ez entzutea (saio honi hitzaurre argigarria egin diona, bestalde), eta berezi-bereziki Euskaldunak eta espainolak saioaren marmarra nuen belarri atzean haztaka, besteak beste, saio mardul haren ironia eta pasio ukitu bera ere sumatu dudalako liburu honetan ere. Saio hark zibilizazioaren izenean euskalduntasunaren inguruan sorturiko irudiak zein izan ziren egoki azaltzen zuen, eta neure sentipen eta bizipen ugari ulertzen ere lagundu zidan. Liburu berri honek saio gogoangarri harekin solasean zibilizazioaren ideia gotor horren arrakaletan sakontzeko bidea(k) proposatu ditu.\nEzbairik gabe, Herria, hiria, nazioa saioa historiaren eta filosofiaren arrakalak bihurritzeko aukera mamitsua da. Badira liburu honetan zirriborraturik ageri diren etengabeko galdera horiek, euskal irakurleak taigabe (behintzat, euskal irakurle honek) bere buruari egingo dizkionak: euskal hiritartasuna, euskal herritartasuna, euskal naziotasuna al/ nahi/ behar/ nolakoa (nahi) dugu? Eta batik bat, nola eraiki euskal herritartasun biltzaile hori? Dudarik ez, gaur-gaurko galdera, gaur-gaurko kezka. Eta saiakera honek bere laburrean eta trinkotasunean galdera hauek egiteko eta biziarazteko saio ezin aproposagoa dugu, izan ere, filosofiaren eremuan subjektu politikoaren garapen hori nola (izan) den sakonetik ezagutzen duen filosofo batek argi bezain arin idatzia. Eta beraz, gai honetan nahikoa ezjakitun ginenoi eguneroko hiztegi horren dimentsioa neurtzeko termometro berria eskaini digu. Zinez, gaurkotasun handiko eta puri-purian dauden gai hauei halako t(r)inkotasunez, argitasunez eta zintzotasunez heltzea eskertzekoa da.


Bertsio ofizialak dio mutilak, eskuak estekatuta, Bidasoara jauzi egin, eta igeri, ihes egin duela.\n2005eko urriaren 27ko gauean Clichy-sous-Bois-en agituriko heriotza biek eta ondorengo gertakariek egundo ez bezalako informazio zaparrada sortu zuten han-hemen. AFP agentziak berak bakarrik 250 albiste erredaktatu eta bidali zituen ondorengo hamar egunetan. Albisteak eta irudiak, Frantzia ez ezik Europa mendebaldea ere izutu zuten teletipoek.\nHurrengo eguna argitu eta batera, gertaeren lehen bertsioa eman zen:\n«Ostegun arratsaldean, 17:30 aldera, gazte aldra atxilotu zuen Poliziak lapurreta bat zela-eta Clichy-sous-Boisetik bertan dagoen Livry-Gargango txabola batean. Sei gazte atxilotu zituen guztira, eta beste hiruk, ihes egin zuten. Azken hauek, Clichy-sous-Boiseko EDFren transformadore baten kanpoko sare gainetik pasa ziren, eta hauetako bi, 14 eta 16 urtekoak, elektrokutatuta hil ziren, polizia iturriek esan dutenez».\nErrepasa dezagun esan zaiguna. Zergatik atxilotu zituen Poliziak? «Lapurreta bat zela-eta». Zehatzago esateko, gazteak ustez lapurreta egiteko sartu zirelako obra batean deitu zitzaion Poliziari. Hau izango da bertsio ofiziala urriaren 31ra arte. Egun horretan, «lapurreta» zena «xantier batean txikizioak egitea» bihurtu zen. Ustezko txikizio hauen nondik norakorik, ez da gaur egun arte azaldu.\nGaldera batzuk, ezinbestekoak egiten dira. Atxilotutako gazteak, xantierrean sartu zirenak al dira? AFP agentziako prentsa oharrak irakurrita, hala ematen du. Ihes egin zuten gazteak, «aldra» horretakoak al ziren? Ez dakigu, baina albiste agentziaren arabera, ez dirudi hala ez denik. Zeintzuk dira «iturriak»? Polizia. Eta hala, aldatzen doan bertsio ofizial bera da agentziak itxura batera behin eta berriz zorroztu duena.\nGazteen ihesa ere, ez dago argi. Atzetik zuten Polizia? Uste zuten Polizia zutela atzetik? Ala Polizia atzetik ez izateko egin zuten ihes? Hona hiru aukerak. Hortxe dago muina, eta hautuak baldintzatzen du guztia, ezen aurreneko hipotesia bada zuzena, antzerako beste hamaika kasutan bezala, Poliziari eta Justiziari dagokie zuzenean, eta berez, bide motza du horrek. Beste biek, aldiz, arazo gordinagoak uzten dituzte agerian. Izan ere, auskalo noiztik datorren politika errepresiboa salatzen dute. Galdera sozialak egiten dituzte, zer gertatzen den nerabe batzuk, ezer egin gabe, Poliziari horrelako beldurra izateko. Hau azaltzea, hedabideen lana da. Eta egin zen bezala eginda, lehen hipotesiaren alde, biderik errazenetik jo zen, korapilorik gabekotik.\nDemagun hala dela, baina benetan, atzetik zuten Polizia? Aurreneko egunetan, hedabide gehienek «iturri ofizialak» aipatuta berdindu zuten auzia. Bertsio hau, ahultzen ahultzen, aldatzen joan zen, eta azkenean Polizia bera izan zen argitu zuena ez zutela elkarrekin zerikusirik obretan sartzeak eta bi heriotzak. AFP agentziak, otzan-otzan onartu zuen guztia.\nPolizien eta suhiltzaileen bertsio ofiziala zalantzan jartzen zuten aurreneko lekukotasunak hilaren 28 eguerdirako agertu ziren, baina AFP agentziak «zurrumurru» legez eman zituen, ez ziren aintzat hartu. Esamesez ez fio izatea bat da, eta ikusitakoa ez batzea, bestea. Eta hala, eguerdia pasatxo zela, beste prentsa ohar bat zabaldu zuen: «À Clichy, la rumeur d'une course poursuite avec la police alimente la colère», dio AFPk. Zein zen «zurrumurrua»? Lapurrak balira bezala jazarri zitzaizkiela... lapur izan gabe.\nIa gauerdian, beste ohar bat, aurrekoaren bidetik: «La rumeur s'était répandue que les deux jeunes s'étaient réfugiés dans cet endroit pour échapper à la police, ce qui a été démenti par la préfecture». Albiste hau ere ez da zuzena. Aski nahasia da. Nahita egina, esango genuke: Prefekturak ez zuen esan ez zihoazenik poliziengandik ihesi, poliziak ez zituztela atzetik baizik.\nBitarako joera bera nagusituko da ondorengo egunetan ere. Azaroaren 2an, titulu gaiztoek jarraitu egingo dute: «Les violences ont démarré il y a six jours à Clichy-sous-Bois après la mort accidentelle de deux mineurs qui s'étaient réfugiés dans un transformateur EDF croyant être poursuivis par la police, à tort selon les autorités».\nNola eman behar zen albistea orduan, zeuden datuekin? Aukera bat baino gehiago egonik, halako zerbait hurbilduko zen bederen: «Atxilotuak izateko beldurrez, poliziarengandik ihesi, ezeren errurik ez zuten hiru nerabe EDF enpresako transformadore batean babestu direnean, hauetako bi elektrokutatu eta hil egin dira». Asko esatea dela «ezeren errurik ez dutela»? Sarkozyk berak aitortu zuen 28 goizean, eta halaxe jaso zuen AFP agentziak: «Clichy: la police ne poursuivait pas les jeunes électrocutés (Sarkozy)».\nParisko banlieueek, Madrilgo geltoki lehertuek bezalaxe, ondo erakusten dute zein diren bertsio ofizialen aurrean hedabideek hartu beharreko neurri profilaktikoak.\nOrain bi aste ere ez, horren adar diferenteak ez dituen albistea etxean. Hiru mutil atxilotu zituen Ertzaintzak Elgoibarren, hedabideek esatera «ikus-entzunezko materialen kopia piratak zituztelako». Eitb24-ren kontaketa, oso da grafikoa: «Atzo arratsaldeko ordu bata aldera, inolako arrazoi barik errei batetik bestera zihoan ibilgailu bat ikusi zuen Ertzaintzako patruila batek bere aurretik, A-8 autobidean Durangotik Donostiarako bidean zihoala. Gainera, errepideko erdibitzailea jo zuen aipatutako ibilgailuak. Hori dela eta, argien eta hotsen bidez, seinaleak egin zizkion patruilak, auto-gidaria bazterrean geldi zedin, Elgoibar parean. Hiru bidaiariak identifikatu zituzten agenteek, eta, ibilgailua miatu eta gero, CDen eta DVDen (musikaren eta zinemaren merkatuko azken nobedadeak tartean) kopia ilegalak ikusi zituzten zorro batzuen barruan. Gainera, imitaziozko hogeita bost jantzi inguru aurkitu zituzten zorroetako batean».\nHala pasatuko zen nigatik albistea, baldin eta ez banitu Elena Lakaren eta Luistxo Fernandezen blogak irakurri. Lanbidez abokatua den Lakaren bitartez jakin ahal izan dugu woloferaz mintzatu zitzaizkiola Markinatik heldutako itzultzaileari, eta bi egunera libre utzi bazituzten ere, jabetza intelektualaren aurkako delitua egotzi dietela. Fernandez harrituta ageri zen, trafiko segurtasun delitu batengatik barik, kopiengatik salatzea. Izan ere, autobideko gertaeraren ondoren, ez bide zieten ez alkoholemia testik egin, ez era arriskutsuan gidatzeagatik salaketarik jarri.\nAlbistea irakurrita, esan liteke Ertzaintza CD, DVD eta arropen kopien kontrako kanpainan dabilela, egunero ikusten dugunean ez dela horrela. Beraz, nola eman albiste hau? Nola esan gertatu dena ez litzatekeela horrela emango atxilotuak beste estatus sozial batekoak balira?\nHedabideen lana ez baita itxuraz gertatzen dena kontatzea, benetan gertatzen dena baizik, bere plegu, zimur eta atzealde guztiekin. Eta honek, gehienetan, ez du zerikusirik bertsio ofizialekin. Jakin behar genuke honezkero jendeak hegan egiten duen herri honetan.


Irekia Eusko Jaurlaritza - Gobierno Vasco :: Genero-indarkeriaren ondorioz, 4.565 emakumek jasotzen dute Ertzaintzaren arreta Euskal Autonomia Erkidegoan\nGenero-indarkeriaren ondorioz, 4.565 emakumek …\nGenero-indarkeriaren ondorioz, 4.565 emakumek jasotzen dute Ertzaintza ren arreta Euskal Autonomia Erkidegoan\nGaur egun emakume horietako 66k dute eskolta pertsonala\nGenero-indarkeriaren biktima diren 4.565 emakumek jasotzen dute gaur egun Euskal Autonomia Erkidegoan Ertzaintza ren babesa. Babes-neurrien artean nabarmentzen dira Bortxa telefonoa —732 biktimek dute— eta eskolta pertsonala —gaur egun 66 emakumeri esleitu zaie—.\nLurraldeen arabera, Bizkaian 2.304 emakumek, Araban 789 emakumek eta Gipuzkoan 1.472 emakumek zabalik dute genero-indarkeriaren edo etxeko indarkeriaren ondoriozko polizia-babeserako espedientea. 2017ko azaroan guztira 4.485 emakumek zuten babes-neurriren bat: 2.081 Bizkaian, 1.045 Araban eta 1.359 Gipuzkoan. Kopuru oso horretatik, 54 emakumek zuten eskolta.\nurtetik, Ertzaintza k araututa ditu emakumeen kontrako tratu txarrei aurrea hartzeko eta aurre egiteko jardun-prozedurak. Gaur egungo protokoloak 2006. urtean jarri ziren abian, eta protokolo horien artean nabarmentzen da arriskuak ebaluatzeko sistema, Euskal Herriko Unibertsitatearekin (UPV/EHUrekin) batera prestatu zena eta Europan aitzindaria dena. Nolanahi ere, arriskuak neurtzeko prozedura hori hainbatetan berraztertu eta hobetu da, azkena 2013an.\nBeste kasu bat hautematen den bakoitzean, Ertzaintza k informatikoki erregistratzen du Etxeko Indarkeriako/Genero Indarkeriako espediente batean (EI/GI). Une horretatik aurrera, biktimaren arrisku-maila edozein izanik ere, eta kasua auzitegietan ebazten bada ere, autonomia-erkidegoko poliziak babes aktiboa emango dio biktimari.\nEI/GI espediente bakoitzak kasuaren historial osoa barnean hartuko du kronologikoki; elkarrizketak, salaketak, epaitegiko aginduak edo bestelako informatika-aplikazioetatik datozen datuak, besteak beste.\nBabes handiagoa lortzeko eta, kasurik larrienetan, epaitegietako tramiteak errazteko, tratu txarrak jasaten dituen emakumeari epaitegira agenteek lagunduta joatea eskaintzen zaio, epaitegiko lehen tramiteetarako bederen. Horrez gain, tratu txarrak erregistratzen direnean, eta adin txikiko seme-alabei arreta emateko, gizarte-zerbitzuekin lotzen duten komunikazio-kanalak ere badaude.\nAutobabesaren arloko prestakuntza\nArriskua lau mailatan sailkatzen da: oinarrizkoa, handi samarra, handia eta berezia. Horien ebaluazioa etengabea denez gero, arrisku-maila alda daiteke biktimaren edo erasotzailearen inguruabarrak aldatzen badira. Biktima guztiekiko komuna den lehen segurtasun-neurria da autobabesaren arloko prestakuntza; saio pertsonal baten barruan bideo bat ikusiko da eta informazio-liburuxka bat banatuko da. Lehen ekintza horri gainbegiratze bat jarraituko dio, aldian behin telefono bidez jarriko baita biktimarekin harremanetan.\nBortxa da Ertzaintza k tratu txarra jasan duten emakumeei eskaintzen dien larrialdietarako telefonoa. Autonomia-erkidegoko poliziaren koordinazio-zentroarekin eta kasua daraman ertzain-etxearekin zuzenean lotura duen terminal bat da, larrialdietan erabiliko dena.\nGainera, Eusko Jaurlaritzaren 24 orduko arreta zerbitzuaren 900 840 111 telefonora erraz sartzeko aukera ematen du —telefono zenbaki hori tratu txarren edo sexu-erasoen biktima diren emakumeei zuzentzen zaie—.Era berean, GPS bidez kokatzeko alarma aktibazioa du, besteak beste.\nGaur egun 732 terminal daude funtzionamenduan: 176 Araban, 334 Bizkaian eta 222 Gipuzkoan. Neurrien katalogoak hainbat zaintza-zeregin barnean hartzen ditu, eta espedienterik larrienen kasuan eskolta pertsonalera irits daiteke; gaur egun 66 emakumek dute eskolta pertsonalaren babesa: 50 Bizkaian, 8 Araban eta beste 8 Gipuzkoan.\nKasu jakin batzuetan, eta epailearen aginduz, erasotzaileari eskumutur elektronikoa esleitzen zaio, urruntze-agindua betetzen duela ziurtatzeko. Ertzaintza k, koordinazio-zentroen bitartez, kudeatzen ditu gailu horien alerta-abisuak. Gaur egun, mota horretako 30 eskumutur dago aktibatuta: 24 Bizkaian, 4 Gipuzkoan eta 2 Araban.\nEpaile batek ezarritako babes- edo urruntze agindua ere tratu txarren biktima den emakumea babesteko beste disuasio-neurri bat da. Gaur egun, 3.023 emakumek dute, 1.410 emakumek Bizkaian, 449 emakumek Araban eta 1.164 emakumek Gipuzkoan.\nErtzaintza k arlo horretan egiten duen lanaren kalitatea aztertzen dute kanpo-erakunde batzuek. Era berean, egindako arretari buruzko iritziak jasotzen ditu biktimen artean.\nErtzaintza k elkarlanerako protokoloak ezarri ditu udalekin eta mankomunitateekin, eta beste polizia-kidego batzuekin etengabe dihardu elkarlanean informazioa trukatzeko. Elkarlan hori funtsezkoa da, batez ere bizilekua lurralde batetik bestera aldatzen duten biktimen kasuan, aldi baterako aldatu edo behin betiko aldatu.\nEra berean, beste erakunde batzuekin etengabe dago harremanetan biktima diren emakumeen arreta hobetzeko, erakunde arteko akordioaren jarraipen-batzordearen esparruan. Eusko Jaurlaritzako hainbat sailekin eta Emakunderekin ere etengabe dago harremanetan.\nSegurtasun-aplikazio berriak eta BORTXA telefonoak ordeztea\nSegurtasun Sailak bi aplikazio praktiko jarri ditu eskuragarri aplikazio-dendetan, edozeinek deskarga eta bere telefonoan instala ditzan: App-Ertzaintza eta App-SOSDeiak_112.\nAplikazio horietako batek herritarren eta Ertzaintza ko polizia-zerbitzuen arteko komunikazioa errazten du [App Ertzaintza ] eta besteak herritarren eta 112 larrialdietarako arreta-telefonoaren bidez koordinatzen diren segurtasun-zerbitzu guztien arteko komunikazioa errazten du [App SOSDeiak_112].\nErtzaintza k espedientea zabalik duten etxeko indarkeriaren edo genero-indarkeriaren biktima diren emakumeentzako aplikazio espezifiko bat ere garatu du, BORTXA aplikazioa.\nAbenduaz geroztik egungo BORTXA telefonoa ordezkatuko duen aplikazio honek hobekuntzak ekarriko ditu etxeko indarkeriako eta genero-indarkeriako biktima diren emakumeei egiten zaien arreta-zerbitzuan.\nHobekuntzarik adierazgarrienetako bat izango da aplikazioa biktimaren telefono pertsonalean aplikatzeko aukera.\nOrdezkapena modu progresiboan egingo da, betiere zerbitzua ziurtatuz eta biktima diren emakumeen premiak errespetatuz.


Buruko gaixotasunek espetxeratuen %50engan dute eragina | El Diario Vasco\nSaludBuruko gaixotasunek espetxeratuen %50engan dute eragina\nBuruko gaixotasunek espetxeratuen %50engan dute eragina\nBasauriko kartzela, EAEn dauden hiru espetxeetako bat.\nJon Darpón Osasun sailburuak espetxeetako osasuna Osakidetzan sartu izanak ekarri dituen onurak nabarmendu ditu Legebiltzarreko Osasun Batzordean\nMiércoles, 11 abril 2018, 13:12\n«Espetxeetako osasuna Osakidetzan sartzeak aukera eman du askatasuna kendu dieten pertsonei gainerako euskal herritarrek jasotzen duten kalitateko arreta bera emateko», esan du Jon Darpón Osasun sailburuak, Eusko Legebiltzarreko Osasun Batzordean. Sei urtetik hona osasun-arretaren eremuko eskumena baliatzen denetik osasun-arretaren bilakaera azaldu du bertan. Sailburuarekin batera Antonio Arraiza doktorea, HIESAren eta sexu-transmisioko beste gaixotasun batzuen Planaren arduraduna eta EAEko espetxeetako osasunaren arduraduna eta Lorenzo Isusi doktorea, Basauriko espetxeko lehen mailako arretarako unitateko burua, izan dira.\nSailburuak egiaztatu du egun errealitate hori «finkatzen ari dela eta Osakidetzan gertatzen ari diren aurrerakuntzak alde dituela». «Espetxeetako osasuna Osakidetzan sartzeak askatasuna kendu dieten pertsonei gainerako herritarrek jasotzen duten kalitateko arreta emateko aukera eman du», azaldu du espetxeetako eskuduntza EAErentzat eskatu duen sailburuak. Agerraldian eman dituen datuen arabera, 2017an EAEko hiru kartzeletan zeuden 1.200tik gora pertsonek 58.000 arreta jaso zituzten. Espetxe horietan guztietan, lehen mailako arretaz gainera, Osakidetzak programa eta zerbitzu espezializatu ugariko zorroa ere eskaintzen du.\nHistoria kliniko elektronikoaren garapena ere nabarmendu du sailburuak, baita teknologia berriak ere. Izan ere, aurrez aurrekoak ez diren kontsultak edo telemedikuntza «funtsean osasun-sistema kudeatzeko modua ari direla aldatzen. Hori dela eta, garrantzitsua da espetxeetako osasuna osasun-arreta komunitarioan sartuta egotea; izan ere horrela baino ezingo ditu izan osasunean erregistratutako aurrerakuntza guztien onurak», esan du.\nEuskadi da, hain zuzen, integrazio-prozesu hori martxan jarri duen erkidego bakarra. Horreterako oso kontuan hartu izan dira espetxeetako osasun arazoen xehetasun eta berezitasunak. Preso dauden pertsonen artean, alegia, buruko gaixotasunak dira nagusi, eta expetxeratuen %50engan dute eragina. Gaixotasun transmitigarriek ere presentzia handia dute, besteak beste, GIBak, B eta C hepatitisek eta tuberkulosiak. Adikzioak eta nahasmenduak nagusitzen dira, halaber, substantzia toxikoak erabiltzeagatik.\nEspetxeetako osasunaren zerbitzuan jarraitzen diren prozedura mediko-legal zehatzak ere iizan dituzte hizpide, aipatuz «normalean sistema komunitarioari dagokionez espetxeetako osasun-jarduerarako baliatu izan den isolamendua». Horrek «ondorio negatibo argiak zekartzan», besteak beste, partekatutako informazio klinikorik eza eta, ondorioz, pazientearentzako arreta-arazoak: probak bikoiztea, preskripziorako arazoak...\nAparecen los primeros casos de intoxicación por anisakis tras comer pescado congelado\nEl picotazo de avispa asiática solo es mortal en alérgicos y enfermos\nEgindakoaren berri eman dio Etxepare Institutuak Patronatuari\nAsko gutxitu ziren iaz herritarrek Elebidera bidalitako kexak\nLocalizan el reloj circadiano de los ritmos de agresividad Osakidetza se plantea dejar que los pacientes elijan enfermera en los ambulatorios


Filosofia praktikoa - - Goiena.eus\nPedro Garitano 2018-12-15 00:00\nHorren ondorioz, gaur egun sekulako profesionalak dauzkagu gailu bat Martera bidaltzea lortu dutenak, edo giza enbrioietan DNA aldatzea lortu dutenak, eta oraindik ikusteko dauzkagun mila gauza egingo dutenak.\nNi ere orbitatik desbideratu naiz, zeren, benetan esan nahi nuena da pozik nagoela irakaskuntzan filosofia ikasgai moduan sartu dutelako, balio zibiko eta etikoen ikasketak hartzen dituelako ikasgai honek, eta horren ondorioa gure herriaren onurarako izango delako, behintzat, kale eta espaloien garbitasunari dagokionez.\nZeren ordu batzuetan kale eta espaloi batzuk benetan lotsagarri eta zikin daude. Jabetzen naiz Udal Zerbitzuek interesa jartzen dutela lan honetan, baina argi dagoena da lan honek herritarren lankidetza eskatzen duela.\nFilosofia praktikoa daukaten herritarren lankidetza


Zazpi hilabeteko epean berritu beharko dute Peña Maria tunela - Trebiñu - Alea.eus\nZazpi hilabeteko epean berritu beharko dute Peña Maria tunela\nErredakzioa 2018-10-12 07:00\nPeña Maria tunela, Argantzun parean.\nA-1 autobiako tunelak ez ditu Europako Batasunak agindutako segurtasun arauak betetzen.\nErabiltzaileentzat ihesbideak, aireztapen sistemak, larrialdietarako postuak eta seinale hobeagoak izan beharko ditu A-1 autobiaren 335. kilometroan dagoen Peña Maria tunelak zazpi hilabeteko epean. Argantzun parean dago 500 metroko tunel hau, eta zirkulazio handia jasotzen du egunero.\nPeña Maria tunelean berritu behar diren alderdiak Europako azpiegituretan segurtasuna bermatzeko zuzentarauan jasota daude; 2006. urtean onartu zuen Espainiako gobernuak, eta 2014. urtean bete zen tunelak araudi berrira egokitzeko epea. Alta, epea luzatzea eskatu zuten hainbat gobernuk eta datorren urteko apirilean amaituko da azpiegiturak egokitzeko epea.\n635/2006 errege dekretuaren arabera, tunel guztietan egon behar dira erabiltzaileak autoak utzi eta toki seguru batera joan ahal izateko ihesbideak. Halaber, tunelaren paretan kabina edo nitxo bat egon beharko dira gutxienez telefonoa eta itzaltzaileak dutenak. Azpiegitura hauek aireztapen sistema arfitizialak izan behar dituzte, autoek igortzen dituzten kutsagarriak kontrolatu ahal izateko, eta halaber, istripu batek eragin dezakeen kea eta beroa kontrolatzeko. Sua eta auto-istripuak atzemateko sistemak ere izan beharko ditu. Argiztapena ere hobetu beharko da Peña Marian.


Ez da deus ere hiltzerat dohan bekhatorearen estatu tristea baino dohakabeagorik. Norat nahi den beha dezan, ez du ikhusten doloratzeko sujetik baizen. Bere bizitze pasatu guzia gogorat heldu zaio, eta ordu artean ikhusi ez duen bezala ikhusten du bere arimako estatua. Bekhatu bakhotxa bere zirkunstantzia eta malezia guziarekin ikhusten du, eta entseiatzen delarik arren hekien ahanzterat, burreu kruel batzuek bezala, sarraskitzen diote bihotza. Hanbat denbora gaizki, edo inutilki enplegatuak, hanbat grazia mezprezatuak, hanbat inspirazione, mobimendu, Jaunaren deitze ezti, dohatsu egiteko gai zirenak, ostikatu eta galtzerat utzi dituenak bet-betan eta kolpe-kolpez presentatzen zaizko, eta hek erreportxatzen diote bere bizitze iraganeko gaixtakeria guzia. Hala da; badaki kofesatu dituela bere falta gehienak eta guziak ere, ordean aithortzerat bortxatua da onerat konbertitzen ez gaituen penitentzia itxurazkoa eta agorra dela, kostuma gaixtoekin egiten den kofesioa, edo komunionea bekhatu berri bat dela, eta horra zerk izitzen duen. Ah! orduan desiratzen luke bertzela pasatu balitu bere denborak, orduan nahi luke sainduki enplegatu balitu bere gaztetasuneko sasoinak; ordean hek iragan zaizko, eta badaki ez zaizkola bihurtuko. Zer tristezia! Zer dolore! Zer orhoitzapen bihotz erdiragarri!\nPasatuak izitzen badu hiltzerat dohan bekhatorea, presenteko bere estatuak, eta Jainkoaren jujamenduak osoki ikharatzen dute: bere ohearen gainean etzana, izpiritua alde guzietarik penatua, bihotza mila xagrinez bethea, gorphutza, edo sukhar batez ahitua, edo oinhaze minez ihartua, ikhusten du utzi behar duela maite duen mundua; hanbat penarekin, eta menturaz injustizia, eta tronperiekin bildu dituen urre, zilhar, muble eta ontasun maiteak bortxaz uzterat obligatua dela badaki, gathibo iduki duten kreatura malurusetarik separatzerat dohala sentitzen du. Zer dolore ez du, bihotza amarratzen dioten plazer, ohore, atsegin eta satisfakzione banoetarik hastantzeko? Denbora aphur bat nahi luke, eta denbora errefusatua zaio. Munduak khentzen du bere ganik, eta ikhusten du herioa bere dardo zorrotzarekin kolpe mortalaren ematerat dohakola, eta bere krimen lekhuko izatu duen Jainko saindu, Juje garratzaren aitzinean agertu behar dela. Kontsiderazione hunek ez othe du ikharatzen bekhatuan hiltzerat dohala dakien giristinoa! Ez othe da bada lazten! Erradazu ea zer dioen orai zure arimak? eta baldin ukitua bada, zertako ez zare oraidanik konbertitzen? Ah! Jauna, ene konbertitzea zure graziaren obra da; egizu othoi ene fagoretan zure amodiozko mirakuilu bat; orai beretik has zaite ene gaztigatzen, hiltzerakoan ez dezazuntzat kausi deus ere ene baithan.\nHiltzerat doan bekhatoreak ez du hurren solejimendurik batere, kontsolazione guziez kasik gabetua kausitzen da. Batzuetan, osasunean egin zituen kofesio eta komunione gaixtoen punizionetan, ez du sakramenduen errezibitzeko epherik; edo baldin astia badu, nola egin othe dezake errexki hain gaitza den examina oso-osoa, deklarazione klar eta hedatua? Nola bet-betan izanen du dolore eta kontrizione hain baitezpadakoa, eta Jainkoak niholere zor ez dioena? Bihotza deskantsuan, izpiritua errepausuan, gorphutza osasunian ere hanbat penarekin egin den lan handia, nola eginen du izpiritua flakatua, bihotza trublatua, eta gorphutza gaitzaz xukatua duenean? Jainkoak mirakuili batez ganbia dezake, ordean mirakuilu hau hanbat urthez mezprezatu duen Jainkoaren ganik igurikitzea erhokeria bat da. Antiochus, Printze gaixtagina, hiltzerakoan, othoitzez zagokon Jainkoari, zeinaren ganik ez baitzuen miserikordiarik ardiesteko; eta justu da, Jauna, zure gonbidatze amultsuez osasunean trufatu denaz, zu ere trufa zaitezen haren heriotzean. Nitaz denaz bezanbatean baliatu nahi naiz egin dudan meditazioneaz, zorigaitz berean ez erortzeko; jarraikiko natzaio penitentziarat deitzen nauen bozari, lothuko natzaio zure graziarekin batean bizitzen berri bati, konplituko dut zure lege guzia. Zuk zure grazia sainduaz lagun nazazu, ez dezazula permeti hil nadien bekhatoreen heriotzeaz; bainan egizu hil nadin justuen heriotzeaz.


Baztanek 15 herri ditu. Elizondo da handiena. Auzo aunitz daude eta baserri eta borda ugari aurkituko ditugu nonnahi hedaturik. Baztango ingurua berdea da, hezea, eta bere mendi eta zelaiak zuhaitzez josiak daude. Honen adibide argia Bertizko Natur Parkea da.\nBaztandarrok gure folklore eta ohiturak gogoz mantendu ditugu mende eta mendeetan zehar, baina bada, dudarik gabe bereziki maite dugun altxor bat: gure euskara edo eskuara.


Doneztebe “B” 6 – Irurita “B” 7\nEmozio handiko itzuliko partiduan, Doneztebe “B” taldeak lortu zuen Finalerako txartela Irurita “B” taldearen aurka. Bortzna zirela, iruritarrek hurbil-hurbil izan zuten seigarren jokua egiteko aukera eta beraz, joku bakar batera izan berdinketa kanporaketan. Azkenean Doneztebarrek egin zuten seigarrena eta horrela Finaleko txartela lortu. Hori bai, azken bi jokuak iruritak egin eta partidua irabaztea lortu zuen\nDoneztebe “C” 1 – Oiz 7\nBigarren itzulikoa historia gutxi izan zuen. Joanekoan 7-5 galdu ondoren, Doneztebe “C” taldeak ezin izan zion esperantzari luze eutsi, izugarri partidu ona egin ondoren, oiztarrek erraz irabazi baitzuten. Gogoan izan, Oiz dela neska bat taldean duen talde bakarra.\nLarunbatean, hirugarren posturakoa eta Final Handia\nDatorren larunbatean, irailak 14an, jokatuko dira partidu biak, Iruritako plazan. Aukera ederra Laxoako etorkizuneko gazteen artean hobe aritu diren 4 talde hauek ikusi eta gozatzeko.\n16:00h: Hirugarren posturako partidua.\nIrurita “B (Jon Sagaseta, Hodei Aleman, Aritz Vicondo y Julen Urreaga) vs Doneztebe “C” (Oier Apezetxea, Markel Jabalera, Jokin Arocena y Julen Pikabea)\n17:30h: Final Handia.\nDoneztebe “B” (David Mitxeo, Erik García, Eneko Maylin y Urko Oiarzabal) vs Oiz (Xuban Ilarregi, Mikel Mikelarena, Aimar Ariztegi y Uxue Ilarregi).


Produktuen zerrenda ekoizleka Arreta Baserria\nBaserriaren Izena: Arreta Baserria\nHelbidea: Urdanpilleta auzoa\nPosta Kodea: 20739\nBeizamako Santa ageda gainean, artzantzatik bizi gara. Bereziki azken 25 urtean jardun honetan daramagu, baina gure aurrekoek ere bizibide berdina zuten. Ardi hauei esker baserri inguruko belardi eta baso ugari garbitzen ditugu.\nNeguan, ukuiluan izaten dira ardiak. Bertan pentsua (illarrak, artoa, garagarra, olua…), belarra eta alpaparekin elikatzen ditugu.\nAzaro bukaeran arkume garaia hasten da. Ardiek bere umeak esnez elikatzen dituzte, hilabete batez, eta gero hiltegira, edota beste ustiategi batzuetara saltzen ditugu.\nGazta abendutik uztailara ekoizten dugu. Gure etxeko ardien esnearekin bakarrik egiten dugu gazta.\nBi hilabete pasa ondoren “BEIZAMA GAZTA”, izenarekin, Idiazabal jatorrizko izendapenarekin, , saltzen hasten gara eta urte guztian zehar izaten dugu gazta.\nEkoizten ditugun produktuak: Idiazabal Gazta, eta arkumea.\nGure gazta sarituta izan da hainbat txapelketan bai Euskal Herrian, bai Estatu mailan eta Mundu mailan ere:


[EPEA LUZATUTA] Bilbao Arte Fundazioaren fatxada berritzeko proposamen artistikoen lehiaketa | BilbaoArte\n[EPEA LUZATUTA] Bilbao Arte Fundazioaren fatxada berritzeko proposamen artistikoen lehiaketa\nBILBAO ARTE FUNDAZIOAREN FATXADA BERRITZEKO PROPOSAMEN ARTISTIKOEN LEHIAKETAREN OINARRI ARAUTZAILEAK\nDeialdiaren helburua da Bilbao Arte Fundazioaren fatxada nagusiko pintura berritzeko proposamen artistiko bat hautatzea, Urazurrutia kaleko 32. zenbakian (Bilbo), elementu hori egungo ekoizpen eta esperimentazio artistikoaren arloko zentro baten irudi bisual gisa berezitze aldera.\nIa 25 urteren ondoren, eraikinaren fatxada nagusian saneamendu-lanak eta pintura berritzeko lanak egin behar dira. Azken gune horri dagokionez jaso nahi dugu gure inguruko arte-munduaren lankidetza.\nEgitate horri garrantzia eta berezitasuna emateko asmoz, Bilbao Arte Fundazioak, Bilboko Udalaren ekoizpen artistikoaren arloko zentroak, proposamen artistikoen lehiaketa bat antolatu du eraikinaren fatxada nagusia oinarri piktorikoarekin berritze aldera.\nHainbat arlotako epaimahai batek aukeratuko du proiektu irabazlea. Bilbao Artek herritarren laguntza izan nahi du auzoaren ezaugarrietara hobekien egokitzen den proiektua bozkatze aldera.\nHautatzen den proiektua enpresa profesional espezializatu batek gauzatuko du, betiere haren egileek edo artistek gainbegiratuta.\nSaria bakarra izango da,\nSariaren zenbatekoa 6.000 € gordin izango da.\nBizkaian jaio edo bizi diren artista guztiek parte hartu ahal izango dute, adin-mugarik gabe.\nEgile-talde baten lana aukeratzen bada, egoitza soziala Bizkaian izan beharko du. Ordezkari bat izendatu beharko dute, BilbaoArterekin harremana izango duena eta, gainerako egileek idatziz baieztatu ondoren, jarduteko modua adieraziko duena.\nIzenburu eta egile identifikatuak izango dituzte.\nKolore, teknika eta diseinu askekoak eta originalak izan daitezke.\nEraikinari, inguruneari eta eraikina bistaratzeko gaitasunei egokitu beharko zaizkie.\nEzin izango dituzte lehendik dauden egitura-elementuak edo dekorazio-elementuak aldatu\nProiektuen gaiari eta edukiari dagokienez, libreak izango dira. Bilbao Artek, hala ere, kanpoan utzi ahal izango ditu hirugarren pertsonen ohorearen aurkako edukiak dituzten edukiak, bai eta gizartearen gaitzespena eragin dezaketen, ordena publikoaren aurkakoak diren edo legearen esparruan ez dauden eduki guztiak ere. Horrez gainera, indarrean dagoen araudia errespetatuz eskuratu beharko dira, eragin diezaiekeen gaiaren arabera.\nPertsona eta talde bakoitzeko gehienez bi proposamen aurkeztu ahal izango dira.\nParte hartzeko eskabidearen fitxa.\nErrolda-ziurtagiria edo egoitza soziala\nZerga-betebeharrak ordaindu izanaren ziurtagiria\nGizarte Segurantzako kuotak ordaindu izanaren ziurtagiria\nProiektuaren azalpen laburra (gehienez 1.500 karaktere)\nProiektuaren irismena eta izaera hobeto hautematen lagunduko duten zirriborroak, eskemak eta material grafikoa.\nDagoeneko ekoitzitako material grafikoa eta/edo aurreko lanen gaineko beste edozein material osagarri\nProposamenak bilbaoarte@bilbao.eus helbidera bidaliko dira, gaian honako hau adieraziz: FATXADA-LEHIAKETA + IZENA ETA ABIZENA.\nOndoko formatu hauek onartuko dira:\nLaburpena WORD edo PDFn.\nZirriborroak eta material grafikoa, honako euskarri hauek erabiliz: PDF, JPG edo PNG, RGB, 8 bit. Proiektuari buruzko informazioa zabaltzeko dokumentazio osagarria WORD edo PDF formatuan aurkeztu ahal izango da.\nAurkezteko azken eguna: 2022ko apirilaren 1a apirilaren 28ra arte luzatuta, 23:59etan\nBilbao Arte Fundazioak, objektibotasuna, berdintasuna eta diskriminaziorik eza bermatzeko irizpideei jarraituz, gehienez 10 hautagaitza aukeratuko ditu.\nAukeratzen diren proposamenak Fundazioaren instalazioetan jarriko dira ikusgai, 15 eguneko epean, herri-bozketa bat egite aldera. Bozketa hori ez da loteslea izango, eta kontuan hartuko da irabazlea proposatzeko.\nEpaimahaia Fundazioko patronatuko ordezkari batek, Surbisako ordezkari batek, Bilbao Arteko ordezkari batek, artista batek eta Bilbo Zaharreko auzo elkarteko ordezkari batek osatuko dute. Hamar hautagaitzak baloratuko dira, eta herri-bozketaren emaitza kontuan hartuko da. Ebazpena parte hartzen duten artista guztiei jakinaraziko zaie eta Bilbao Arteren webgunean argitaratuko da.\nAzken erabakia Bilbao Arte Fundazioak hartuko du.\n6.000 euroko diru-sarrera bi epetan ordainduko zaio artistari (biak 2022. urtea amaitu aurretik):\n% 50 faktura, fatxadako esku-hartzearen hasieran\n% 50 faktura, esku-hartzea amaitutakoan.\nOrdainketa artistak aurkezten dituen banku-datuen fitxan adierazten den kontu-zenbakian egingo da.\nOrdainketak eraginkorrak izan daitezen, oinarri hauetan ezarririk dauden eginkizunak eta beharkizunak behar bezala bete beharko dira, bai eta horiek garatzeko BilbaoArteko langileek jakinarazten dituzten jarraibideak ere.\nKolektiboek aurkezten dituzten proiektuen kasuan, parte hartzeko eskabidean adierazitako kontu-zenbakian sartuko dira diru-laguntzak. Bilbao Artek ez du inolako erantzukizunik izango kolektiboko kideen erlazioari dagokionez.\nBilbao Arte Fundazioak betebehar hauek ditu:\nLehiaketaren saria finantzatzeko zenbatekoa ematea.\nProiektu-proposamenari leial eustea.\nArtistak proiektua aurkezten laguntzea profesional espezializatuen taldearekin\nBitartekaritza ideia-desberdintasunen kasuan\nProgramaren fase bakoitzerako aurreikusitako epeak betetzea\nProposamen irabazlearen artista edo arduraduna ondoko hauek betetzera behartuta dago:\nEsku-hartzeen diseinuaren fitxategiak ematea.\nLanaren produkzioaren eta muntaiaren jarraipena, orientazioa eta in situ gainbegiratzea, amaitu arte.\nBilbao Arteri esku-hartzeen garapenaren eta izan daitekeen edozein gorabeheraren berri ematea.\nBaldin eta egileak esku-hartzea ikuskatzeko lana betetzen ez badu, programatik kanpo geratuko da, eta diru-zuzkidura jasotzeko eskubidea erabat edo zati batean galduko du.\nBilbao Arte Fundazioak deialdian aurkeztutako dokumentazioaren konfidentzialtasuna bermatzen du. Datu pertsonalen babesa arautzen duen abenduaren 13ko 15/1999 Lege Organikoan xedatutakoa beteko dela bermatzen da, lege horren aplikazio-eremuan dauden eta ematen diren datuetarako.\nAbenduaren 13ko 15/1999 Lege Organikoan xedaturik dagoenaren arabera, BilbaoArtek jakinarazten du programa honetan parte hartzea eragiten duen dokumentazioan agertzen diren datu pertsonalak fitxategi batean sartuko direla. Fitxategi hori Fundación Bilbao Arte Fundazioaren titulartasunekoa da, eta honako helbide hau du: Urazurrutia kalea 32, 48003 – Bilbo. Ematen dituen zerbitzuak kudeatzeko helburua du. Fitxategi horrek segurtasun-neurriak izango ditu, bai eta erakunde publikoei datu publikoak lagatzeko baimena ere. Datu Pertsonalak Babesteko Lege Organikoak berariaz onartzen dituen datuetan sartzeko, datuak zuzentzeko eta datuen aurka egiteko eskubideak baliatu ahal izango dituzu, Bilbao Arteri idatzizko jakinarazpen bat bidaliz.\nBESTE BALDINTZA OROKOR BATZUK\nBilbao Artek oinarri hauek interpretatzeko eskubidea izango du zalantzak sortzen dituen edozein egoeraren aurrean, eta erabakiak behin betikoak izango dira.\nPrograma honetan parte hartzeak esan nahi du parte-hartzaile guztiek erabat onartzen dituztela oinarriak.\nOINARRIAK CAS: (.pdf) | OINARRIAK EUS: (.pdf)


2. MAILA EGAPE: "GU JOSTAILUGILE" PROIEKTUA\n"GU JOSTAILUGILE" PROIEKTUA\nGaur proiektu honi bukaera polita eman diogu. Sei egunetan Natura, Gizarte, Euskara, Matematika... alde batera utzi egin ditugu eta lan berri honetan murgilduta ibili gara. Baina... Zer da "Gu jostailugile" proiektua? galdetuko duzue. Orain poliki-poliki kontatzen saiatuko gara. Aurretik, gure irakasleak proiektua asmatzen aritu dira bolada batean. Proiektuan arlo desberdinak lotzen saiatu dira. Dena prest izan dutenean, gure txanda iritsi da. Proiektua burutzeko 7 jarduera burutu behar izan ditugu.\nIrakasleek etxetik aste bukaeran sortutako zabor guztia poltsa bakar batean biltzeko eta gelara ekartzeko eskatu ziguten. Txupao!!\nAstelehenean hasi ginen proiektua burutzen. Girotzeko "Jostailugilea" izenburuko ipuina irakurri genuen denon artean. Hona hemen lehenengo orrialdeak.\nJarraian, etxetik ekarritako zabor poltsa hartu genuen eta lehenengo jarduera burutzeko prestatu ginen.\nZabor poltsak pisatu egin genituen. Genuen balantzak ez zuen oso ondo neurtzen, beraz, litro bateko botila urez bete eta konparaketaren bidez gure zabor poltsaren pisua iritzira kalkulatu genuen. Andereñoak oso ondo egin genuela esan zigun. Lortutako datuak bildu eta guztion artean ekarritako zaborraren pisua kalkulatu egin genuen. Hori izan zen lehenengo jarduera. Ondoren auto-ebaluazio orria bete genuen banaka.\nBigarren jarduera egiteko prest ginen. Ekarritako poltsak ireki eta barruan zegoena ondo sailkatzeko eta zenbatzeko ordua zen. Gela zabortegia zirudien!! Eta oilategia!! A zer nolako zarata sortu genuen!! Pixka bat nahastu ginela ere aitortu behar dugu, hainbat gauza ontzietara bota bait genuen zenbatu baino lehen.\nHondakin mota bakoitzeko kopuruak jaso egin genituen orri batean eta, berriro, denon artean zenbat bildu genuen kalkulatu genuen.\nJostailua egiteko erabiltzeko moduko materialak gorde eta besteak birziklatzera bota genituen. Auto-ebaluazio orria berriz ere.\nHirugarren jardueran egin genitzakeen jostailuen zerrenda osatu behar genuen. Ideien bila informatika gelara joan eta Google jaunari laguntza eskatu genion. Hura jostailu pila!! Ipuineko jostailugileak eginikoak seguru asko. Hain ziren politak eta perfektuak!!\nIdeiak bildu ondoren, gelara itzuli ginen eta talde bakoitzak bi jostailu egin behar zituenez, bikoteka edo hirukoteka bildu ginen. Egin behar genuen jostailua eta horretarako beharko genuen materiala zerrendatu egin genuen. Beste taldekideek zer egin behar zuten ere jakin behar izan genuen, jostailuak ez errepikatzearren. Informazio guztia txukun asko bildu genuen orri batean.\nJarraian, jostailua egiteko zer pausoak jarraituko genituen idatziz azaltzen saiatu ginen.\nHau dena egin ondoren, iritsi zen hoberena: jostailua egiten hasteko momentua!! Gogoz hasi ginen lanean.\nMargotu hemendik, kolatu hortik, moztu handik...\nGure jostailuak bukatuta genituen!! Bikainak!!\nAurretik egindako instrukzio testua birpasatu egin genuen ea eman beharreko pausoren bat falta ote zitzaigun edo egindakoa hobeto azaltzeko aukera genuen.\nBaina jostailuak zertarako? Horixe!! Jolasteko!! Seigarren jardueran eskutitz bat idatzi behar izan genuen. Gure helburua guk egindako jostailuez haur txikiekin joslastea zen. Baina haren irakasleari gure asmoaren berri eman behar genion. Talde txikietan eskutitzaren zirriborroa egin ondoren, denen ideiekin irakasleari bidaliko geniona sortu genuen. Eta helarazi ere, noski! Proposatutako data eta orduarekin ados zegoenez, hurrengo jarduerari ekin genion: haurretzat gonbidapena idazteari. Eskutitzarekin egindako bide berdina jarraitu genuen. Prest izan genuenean gelara eraman genien.\nEta azken jarduera egiteko eguna iritsi da: gaurkoa!! Txikiekin jolasten aritu gara. Hasieran gurekin aritzea pixka bat kostatu egin zaie, ez gintuzten ezagutzen eta!! Baina pixkanaka animatzen joan dira eta arratsalde polita pasa egin dugu elkarrekin.\nBukatu dugunean, jostailuak oparitu egin dizkiegu. Orduan oso pozik jarri dira!! Gu ere bai, musu eta besarkada pila eman baitigute!!\nGU ERE JOSTAILUGILEAK IZAN GARA!!! ETA EZ MAKALAK!!\nEgilea: karmele alonso ordua: 10:38


Erraietatik Archives - Arrosa\n27 martxoa, 2019 | 0 Komentarioak\nERRAIETATIK irratsaioaren azken atal honetan, Gasteizko zein Euskal Herriko euskarazko rap eszenara begira jarri gara, Martin Ziarrusta Ziakhus ume basatiarekin, kaleratu berri duen Asteroide Batzuk diskaren harira. Ziakhusen maskarari agur esan ostean, bidea egiten jarraitzen du gazte hau, eta bere ibilbidea, bere musika, bere mezua eta inguratzen gaituen panorama kultural eta musikala hizpide izan ditugu […]\n19 otsaila, 2019 | 0 Komentarioak\nAste honetan, gure aspaldiko laguna izan dugu ERRAIETATIK irratsaioan, izan ere, Jakue Pascualekin hitz egin dugu kaleratu berri duen ‘Movimiento de resistencia, años 80 en EH. Radios libres, fanzines y okupaciones’ (Txalaparta) liburuaren inguruan. Euskal Herrian 80. hamarkadan garatutako kontrakultura eta erresistentzia mugimenduari buruzko ikerketaren bigarren edizioa da hau, oraingoan irrati libreak, fanzineak eta okupazioak […]\n5 otsaila, 2019 | 0 Komentarioak\nKontraesana badirudi ere, kateen hotsa baino soinu askatzaileagorik ez dago. Amerikako esklabu beltzak Tremeko Congo Square plazan biltzen ziren kantatzeko eta dantzatzeko. Bere errealitateari aurre egiteko edota errealitatetik ihes egiteko biltzen ziren. Ezbairik gabe, askatasunaren doinua zen. Esklabuen errealitateak eta Amerikako paisaiak Afrikatik ekarritako doinu horiek eraldatu zituen. Ordutik, musika eta kultura Atlantikoko leku batetik […]\n31 urtarrila, 2019 | 0 Komentarioak\nAste honetan, ERRAIETATIK irratsaioan, mod mugimendua omendu dugu, Quadrophenia (Franc Roddam, 1979) pelikularen 40. urtemugaren harira. Horretarako, ume basati hauen historia, 80. hamarkadan bizitako berpizkundea, mugimenduaren soinu-banda anitza, The Who taldearen rock opera eta filma bera baliatu ditugu saio monografiko batean. TRACKLIST 01 – THE WHO – My Generation 02 – JAMES BROWN – Night […]\n1919ko urtarrileko 14ean Rosa Luxemburg, Karl Liebknecht eta beste dozenaka militante komunista hil zituzten Berlinen. 100 urte ondoren, kapitalismoak Rotten XIIIko baxujole Jabiren bizitza eramandu lan-istripu baten ondorioz. 1919eko eta bai 2019eko iraultzaile, langile eta ume basati hilezkorren omenez ondu dugu aste honetako ERRAIETATIKeko irratsaioa. Aipatu bezala, Sozialdemokraten zuzendaritzapean ziharduten Freikorps talde paramilitarrek bahitu eta […]\nBidezidor berrietan murgildu gara aste honetako irratsaioan ERRAIETATIKeko ume basatiok. Helburua argia da: Gasteizko eszena musikala ondo ezagutzea. Eta, bide batez, ikerketa bera doinu basatiekin ontzea. Irratsaio formatu berri hau estreinatzeko ume basation lagun on bat gonbidatu dugu: Rufo. Elkarrizketa pausatua, sakona eta adiskidetsua izan dugu Old Tower Stuffeko jabearekin. 2018ko Azkena Rock Festival musika […]\n6 abendua, 2018 | 0 Komentarioak\nAste honetan, ERRAIETATIK irratsaioan bi gai izan ditugu hizpide: alde batetik, Dorleta Mtz. de Aramaionari egindako elkarrizketa sakonaren bigarren zatia ekarri dugu gurera, emakumeak eta musikaren inguruan hausnartzeko; bestalde, Chicagoko greaser eta hillbillyen historia ezagutuko dugu. Esan bezala, aurreko irratsaioan Dorleta Mtz. de Aramaionarekin Rosaren trilogia hizpide izan genuen, eta oraingoan, beste gai bati begira […]\nZaila da azpimundu kulturalean hasi eta hezi denarentzat bere lana argitara ateratzea. Etengabe borrokan ibili behar dira ume basati hauek; munduaren kontra, errealitatearen kontra. Baina irmotasun horrek bere fruituak ematen ditu. Estoldetan bada loratzen denik. Horren eredu dira aste honetan ERRAIETATIK irratsaio landu ditugun bi adibideak. Dorleta Mtz. de Aramaionak Euskal Herriko azpimundu kulturalean bidea […]\n20 azaroa, 2018 | 0 Komentarioak\nAste honetan, Beñat Fontaneda zinegile gasteiztarra izan dugu ERRAIETATIK irratsaioaren lehen zatian. Pasa den asteburuan, hiru egunez luzatu den rodajean burubelarri ibili da Beñat, emakumeen kontrako indarkeriaren inguruko thrillerra izango den laburmetraia filmatzen: ‘Ni una más’ da film labur honen izenburua, pelikularen muina argi utziz. Gainera, film labur hau ‘La Sirena’ luzemetraiaren aurrerapen bat baino […]


Balkoietatik ere bota daitezke bertsoak - Aretxabaleta - Goiena.eus\nBalkoietatik ere bota daitezke bertsoak\nMirari Altube 2018-09-28 12:04\nJon Maia eta Sebastian Lizaso. Argazkiak: bertsoa.eus\nJon Maia eta Sebastian Lizaso bertsolariek balkoitik balkoira emanaldia eskainiko dute, San Migel jaien barruan, bihar, zapatua, Durana kalean (12:30); Lekaixoka bertso eskolako kideek bertsotan egiteko formatu hori berreskuratu gura izan dute.\nBalkoitik balkoira formatua berreskuratu gura izan du Lekaixoka bertso eskolak sanmigeletan. Eta aurkezpenik behar ez duten bertsolari bi gonbidatu ditu horretarako: Jon Maia (Urretxu, 1972) eta Sebastian Lizaso (Azpeitia, 1958). Durana kale hasieran –Pagaldaixenetik gertu–, azokaren zalaparta baretze aldera, jardungo dute bata besteari bertsotan (12:30).\n"Beste herri batzuetan jarduten dute balkoitik balkoira eta gurean ere, sasoi baten, antolatzen ziren halakoak; nik, behintzat, gogoan dut gaztetxotan ikusi izana", dio Martin Berrizbeitiak, Lekaixoka\nbertso eskolako kideak. Hala, horren aldeko apustua egin dute aurten, zerbait diferentea eskaintze aldera: "Ez dakigu zelan aterako den. Izan ere, ordu horretan, eguerdian, eta gune horretan, Durana kalean, nahikoa joan-etorri eta zalaparta izango da azoka dela eta. Indar handiko megafonoak eskatu ditugu, ondo entzuteko, baina ikusi egin behar... Proba bat izango da, eta ondo ateraz gero, datorren urtean errepikatu egingo genuke".\nJai giroan ondo moldatzen direnak\nJai giroan bertsotan ondo moldatzen diren bi bertsolari hautatu dituztela ere gaineratu du Berrizbeitiak: "Librean kantatuko dute, eta jaien bueltan eskarmentu handia dute biek ala biek. Era berean, ezagunak izan zitezen ere gura genuen, jende gehiago erakartzeko, eta uste dut lortuko dugula. Saio polita izango delakoan gaude". Horregatik, herritarrak gerturatzera gonbidatu gura ditu: "Formatu honen abantaila da ez dagoela zertan osorik ikusi, ez da saio bat, une batean balkoi azpian geratu eta gozatzea da kontua".